“Ўзбекистонда болалар ротавирусга қарши эмланади”\n2014 йилнинг 1 июнидан Ўзбекистонда 2-3 ойлик чақалоқларни ротавирусга қарши эмлаш бошланади. Бу ҳақда Соғлиқни сақлаш вазирлиги санитария-эпидемиология назорати бошқармаси бошлиғи ўринбосари Дилором Турсунова “Адолат” газетасига маълум қилади.\nЯнги вакцина ўткир юқумли ичак (диарея) касалликларининг олдини олиш мақсадида амалиётга татбиқ этилмоқда.\n“Олиб борилган илмий-амалий изланишлар шуни кўрсатмоқдаки, ўткир ичак, яъни диарея касаллигидан азият чекаётган 25-30 фоиз болаларда мазкур хасталик ротавирус инфекцияси оқибатида юзага келар экан. Энг ачинарлиси, мазкур инфекциянинг олдини олиш мақсадида ҳўл мева, полиз экинларини қайнаган сувда ювиб тановул қилиш, қўлни тинимсиз дезинфекция қилиш ҳар доим ҳам кутилган натижани бермаслиги маълум бўлди. Ротавирус олдини олишнинг ягона йўли бу унга қарши эмлашдир”, дейди вазирлик расмийси.\nҚишки ёғингарчиликлардан кейин Ўзбекистонда кўплаб йўллар носоз аҳволга келиб қолди. Пойтахт Тошкент кўчаларида ҳам ямоқ солинган йўллар кам эмас.\nАчинарлиси, “кўздан панароқ” жойлардаги йўлларни таъмирлашга эътибор қаратилмаяпти (“Оила даврасида”, 10 апрель).\nЙўлларни таъмирлаш сифатига оид саволга жавоб берган “Ўзавтойўл” давлат ширкатига кўра, цемент-бетон қопламали йўллар 25 йил, асфальт бетонли қопламалар 18 йил, қора қопламалар 5-8 йил муддатда ишлаши лозим. Йўл тўшамасининг қалинлиги биринчи ва иккинчи тоифали йўлларда 60-100 сантиметр, учинчи ва тўртинчи тоифали йўлларда 20-60 сантиметргача бўлиши керак.\nЙўлларга масъул давлат ширкатига кўра, аҳоли тураржойларидаги кўчаларни таъмирлаш, асфальтлаш учун фуқаролардан пул йиғиш қонунга зиддир.\n“Наманганда шаръий хотинини сотиб юборган кимса 6 йилга қамалди”\n1984 йилда Наманганда туғилган, икки фарзанднинг отаси Дилшодбек Дадабоев 12 нафар фуқарони сотишда айбланиб, 6 йилга озодликдан маҳрум қилинди (“Диёнат”, 10 апрель).\nДадабоев Қозоғистонда катта маош эвазига иш бор дея ваъда бериб, ҳамшаҳарларини Тошкент орқали чегарадан ўтказиб юборади. Қозоғистонда эса уларни Дадабоевнинг қайнукаси Отабек Саматов кутиб олади ва паспортларини олиб қўйиб ишлатади.\nҚайд этилишича, Дадабоев шаръий никоҳидаги хотини Д.Отаниёзовани ҳам сотиб юборади. 12 нафар одам савдоси қурбони ҳужжатларсиз, катта миқдордаги ойлик маошларини ололмасдан Ўзбекистонга қочиб ўтади.\nСуд ҳукмига кўра, айбдорга жабрланувчиларга етказилган моддий зарарни қоплаш мажбурияти ҳам юклатилган.\n“Тошкентда 13 ёшли қиз 5-қаватдан қулаб тирик қолди”\nТошкент шаҳри Юнусобод тумани 3-даҳа 15-уйида истиқомат қилувчи 13 ёшли мактаб ўқувчиси телефонда гаплашиб ойнадан тушиб кетди (“Даракчи”, 10 апрель).\nГувоҳларнинг айтишича, қизча жиддий жароҳатланмаган, фақат унинг ўмров суяги ва қўли синган. Телефонда гаплашаётган ўқувчи қиз кўп қаватли уй тагидаги томорқага тушган ва юмшоқ тупроқ сабабли омон қолган.\n“Давлат солиқ инспекциясининг икки расмийси пора билан ушланди”\nАндижон вилояти Булоқбоши тумани давлат солиқ идорасининг икки нафар ходими порахўрликда айбланиб қўлга олинди (“Ҳуқуқ”, 10 апрель).\nҚўлга олинган солиқчилар исм-шарифи ошкор этилмаган. Маълум қилинишича, икки нафар солиқ расмийсининг бири бош инспектор, иккинчиси оддий инспектор лавозимида ишлаган. Солиқ нозирлари Булоқбошидаги тадбиркордан 500 доллар пора олаётганда қўлга туширилган. Айтилишича, порахўрлик билан боғлиқ аввалроқ рўй берган эпизодлар ҳам бор.\n“Камолот” ёшлар ҳаракати раиси журналист билан учрашувдан қочди”\n“Камолот” ёшлар ижтимоий ҳаракати раиси Баҳодир Ғаниев турли баҳоналар билан журналист билан учрашувдан ўзини олиб қочди (“Новий век”, 10 апрель).\nГазета мухбири Вероника Синягина икки ҳафтадан ошиқроқ муддатда ҳаракат раиси билан суҳбатлашишга уринган, аммо бундан натижа чиқмаган. Ҳаракат матбуот котиби билан ҳам бир неча кунлик уринишлардан кейин телефонда гаплашишга муваффақ бўлган.\nЖурналист жамоат ташкилоти раҳбарининг оммавий ахборот воситалари вакили билан учрашувдан қочиши демократик тамойилларга зид эканини ёзган.\nВ.Синягинага кўра, “Камолот” кўпроқ расмий тусдаги ҳаракат бўлиб қолмоқда, унинг даромад ва ҳаражатларига оид маълумотлар ҳам кўп-да ошкор этилмаётир.\n“Отангни қози урса, додингни кимга айтасан?”\nСуд департаментининг Қашқадарё вилояти Чироқчи тумани бўлими раҳбари А.Абдуллаев ҳамда ижрочилар С.Хуррамов, Б.Ёқубов, А.Каримов ва С.Қудратовлар жарима сифатидан ундирилган миллионлаб сўм маблағни ўзлаштирган. Бу ҳақда “Даракчи” газетаси хабар берди.\nБўлим бошлиғи А.Абдуллаев турли муносабатлар билан жарима тўлаган 66 нафар фуқаронинг 8,3 миллион сўм пулини давлатга топширмай шахсий эҳтиёжларига ишлатиб юборган. Ҳужжатларни эса сохталаштирган.\nСуд ижрочиси С.Хуррамов 200 га яқин фуқародан ундирилган 27 миллион сўмлик маблағни худди шу усулда ўзлаштирган. Қолган ходимлар ҳам суд департаментига топширилган маблағларни талон-тарож қилган. Хабар қилинишча, айбдорларга тегишли тартибда жазо берилган.\n“Оролбўйидаги дунёдаги энг узун коллектор қурилди”\nҚорақалпоғистонда узунлиги 193 километрни ташкил қилувчи коллектор, яъни кичик каналлар, қувур ва зовурлардан оқиб келадиган сувларни бир жойга тўплайдиган гидроиншоот қуриб битказилди (“XXI аср”, 10 апрель).\nУшбу иншоот дунёдаги энг узун коллектор экани хабар қилинган. Мазкур лойиҳанинг ҳаётга татбиқ этилиши натижасида Беруний, Элликқалъа ва Тўрткўл туманларининг экотизими тубдан ўзгарди. Сувларни бир жойга тўплаш орқали ҳосил бўлган йигирмадан ортиқ сунъий кўлларга бир пайтлар бу ерларни тарк этган қушлар қайтиб келмоқда. Янги балиқчилик хўжаликлари ташкил этилмоқда.\n“Гўштга 200 граммдан ошиқ суяк қўшиш мумкин эмас”\nАксарият ҳолларда қассоблар гўштга катта миқдорда суяк қўшиб беради. Тошкент шаҳар давлат ветеринария лабораторияси директори Мелс Бекмирзаевга кўра, қассоблар гўштга шу аъзонинг иликли суягидан ёки ёғидан 200 грамм қўшиб бериши мумкин.\nУндан ортиқча суяк ва бошқа молнинг гўштидан қўшиб сотиш мумкин эмас. Қўшиб бериладиган суякка тоғай, курак, тиззадан пастки суяклар кирмайди.\nЛаборатория раҳбарига кўра, сотувчи харидорнинг талабига қараб маҳсулот сотишга мажбур. Гўшт сифатига шубҳа туғилган ҳолатларда харидор маҳсулотга берилган ветеринария-санитария экспертиза хулосасини сўраши лозимлиги эслатилган.


Qalampir.uz - Наҳотки! Саратон хасталигини инсоннинг ўзи “яратди”ми?\nНаҳотки! Саратон хасталигини инсоннинг ўзи “яратди”ми?\n15:52, 09.11.2017 Саломатлик\nУ атроф-муҳитнинг ифлосланиши ва нотўғри овқатланиш, тартибсиз ҳаёт кечириш ва қаттиқ стресс ҳолатлари натижасида келиб чиқади.\nТиббиётда “саратон” энг оғир касаллик ҳисобланади. АҚШ тиббиёт ходимлари унга қарши янги даволаш усулини топганликларини фанга маълум қилишди. Бироқ...\nБироқ хасталик, минг афсуски, аксарият ҳолларда ўлим билан якунланади. Уни кўпчилик “бедаво дард” деб аташлари ҳам беъжиз эмас. Бироқ, умид ва ишонч энг охирида ўлади, деганларидек, хасталикни енгишда инсоннинг руҳий ҳолати ҳам муҳим аҳамият касб этади.\nШунга қарамай илм-фан изланишда.... Илмий гуруҳ раҳбари С. Риделнинг айтишича, АҚШда топилган усул шу кунгача қўлланиб келинган усуллардан буткул фарқ қилади. Янги терапия кўплаб оғир аҳволдаги беморларни ўлимдан сақлаб қолди.\nГенетик модификацияланган иммунал ҳужайралар ёрдамида касалликнинг сўнгги босқичида бўлган беморларнинг 90%и асл ҳолига қайтиб, дарддан бутунлай фориғ бўлган.\nТўғри, АҚШ олимларининг ушбу “баёнотида” “даво”дан кўра кўпроқ “умид” бўлиши эҳтимолдан холи эмас. Аниқроғи, инсоният ҳозирча бу дардга “аниқ-тиниқ” даво топганича йўқ.\nСайёрамизда оғир касалликдан вафот этаётган ҳар саккиз кишидан биттаси саратон (cаncer) туфайли оламдан ўтади.\nБу арабча сўз бўлиб, у “қисқичбақа” (“рак”) деган маънони англатади.\nКасалликни айнан шундай номланишига сабаб, у қисқичбақа каби инсоннинг бирор аъзосини қаттиқ қисиб олиб, ўша органнинг фаолиятига нуқта қўяди.\nБу хасталик эпителий тўқимасида ривожланадиган хафвли ўсма ҳисобланиб, тери, шиллиқ қаватлар, қизилўнгач, ўпка, меъда-ичак йўли, сийдик таносил аъзолари ҳамда мияда пайдо бўлади.\nСаратон ҳужайралари жуда тез бўлинади ва ривожланади, шунингдек, атрофдаги соғлом ҳужайраларни емириб боради.\nКасалликнинг вужудга келиши ва ривожланиши юзасидан фанда турли хил қарашлар мавжуд. Бу борада жаҳон олимлари кўп йиллардан бери баҳс-мунозара олиб боришмоқда.\nФикрларнинг хилма-хиллиги орасида, бизнинг назаримизда, профессор И. Залмановнинг мулоҳазалари диққатга сазовордир.\nУнинг фикрича, “Саратон касаллиги организмдаги баъзи бир тўқималарнинг “дайди ҳужайралари”ни назорат қила олмаслигидир. Ушбу “дайди”лар инсон организмида ўзига “ҳамтовоқлар” топиб, шу аснода унинг фаолиятини буткул издан чиқаради”.\nМашҳур профессорлар Девид ва Симмерманлар бу касалликка қуйидагича таъриф беришган: “Бугунги кун саратон хасталиги — инсон қўлларининг иши”.\nСаноат ривожланган мамлакатларда саратон юрак қон-томир касалликларидан кейинги ўринда турувчи “ўлим сабабчиси” ҳисобланади.\nНима сабабдан қадимда рак касаллиги кам учраган?\nЧунки атроф-муҳит тоза бўлган, минглаб завод ва фабрикалар ўзидан заҳарли газлар чиқармаган.\nСаратон тўсатдан пайдо бўлмайди, кўпинча рак нишонаси деб аталиб, сурункали кечадиган патологик ўзгаришлардан сўнг ривожланади. Тери, меъда, бачадон, бўйиндаги узоқ вақт битмайдиган яралар оқибатида пайдо бўлади.\nКасаллик ўсма ҳосил бўлиб ривожлангандан кейингина белгиларини намоён қилади ва саратон ўсаётган аъзо фаолияти кескин бузилади.\nХасталикнинг ушбу тури эркакларнинг қуйидаги аъзоларида учрайди. Булар меъда, бронхлар, тери, пастки лаб, оғиз бўшлиғи, ҳалқум. (Улар тамаки ва алкоголь маҳсулотларини истеъмол қилганликлари сабабли бу касалликка кўпроқ чалинишади).\nАёлларда эса бачадон, овқат ҳазм қилиш аъзолари, сут безлари ва тери саратони кузатилади.\nБугунги кунда барча тиббиёт ходимлари-ю олимлар саратон касаллигини даволашнинг турли йўлларини ўйлаб топишмоқда. Бироқ, ҳар бир инсон ўз соғлигига бефарқ бўлмаслиги лозим.\nМуҳими, тиббиётнинг тўрт олтин қоидасига амал қилиш даркор. Тўғри овқатланиш, вақтида дам олиш, стресс ҳолатлардан асраниш ва тозаликка риоя қилиш. Шунда соғлик бизнинг энг ишончли дўстимизга айланади.\nЭслатиб ўтамиз, аввалроқ “тезпишар” деб аталадиган чала ва хом “Fast food”ларнинг хавфлилик даражаси ҳақида айрим маълумотларни келтирган эдик.\nИжтимоий тармоқларда тарқалган бир видеолавҳада айнан шу — саратон ўсимтаси (тахминимизча) мустақил организм сифатида “ҳаракатланади”. Жумладан унга саримсоқпиёз бўлаги ва тилла буюм “таъсири” турлича “реакцияга” сабаб бўлишини кўришимиз мумкин.\nҲеч бир илмий асосга эга бўлмаган ва расмий тиббиёт мутахассислари томонидан тасдиқланмаган мазкур лавҳа шунчаки кишиларни лол қолдиришга уриниш учун ўйлаб топилган “томоша” бўлиши ҳам мумкин. Бироқ айнан саримсоқпиёз ва тилла буюмларнинг одам организмига таъсирида аллақандай мантиқ ётгандек туюлади.\nКарлес Пуйоль Ўзбекистон терма жамоасини бошқаришга тайёр!


Контракт учун 10 фоизлик чегирма базавий миқдор учун белгиланганига изоҳ берилди\nМолия вазирлиги департамент директори Нодир Муслитдинов олий таълим муассасаларида тўлов-контракт учун берилаётган 10 фоизлик чегирма контрактнинг стипендиясиз шакли учун белгиланганига изоҳ берди.\nУнга кўра, чегирма контрактнинг тўлиқ суммаси учун берилса, ўртада бюджетга зарар юзага келади.\n«Чегирма нега контрактнинг стипендиясиз, яъни базавий миқдори учун берилаётгани контракт пулининг шаклланиши билан боғлиқ. Таълим харажатлари ҳисобланиб, контрактнинг базавий миқдори белгиланади. Талаба стипендия олиб ўқишни истаса, мазкур тўловга қўшимча тарзда стипендия суммаси ҳисобланади. Талаба истаса стипендияли, истаса стипендиясиз контрактни тўлаши мумкин. Контракт суммасининг стипендия учун қўшилган қиймати яна талабанинг ўзига қайтиб келади.\nАгар биз чегирмани контрактнинг умумий суммаси (яъни стипендия миқдори қўшилган шакли) учун белгиласак, талабага стипендия бўлиб қайтган суммадан қолган фарқни қоплаб беришимизга тўғри келади. Бу эса бюджетга зарар бўлади», деди Муслитдинов Сенатнинг Фан, таълим соғлиқни сақлаш қўмитасининг давра суҳбатида.\nҚайд этиб ўтиш керакки, чегирма базавий контракт миқдоридан келиб чиқиб белгиланган бўлса-да, контрактнинг ҳам стипендияли, ҳам стипендиясиз шакли учун амал қилади.\nОлий ва ўрта махсус таълим вазирлиги бошқарма бошлиғи Мақсуд Ҳамроевнинг сўзларига кўра, ҳозирда республика олий таълим муассасаларида тўлов-контракт асосида ўқиётган талабаларнинг 70 фоиздан кўпроғи контрактнинг стипендиясиз шаклини танлаган.\nЭслатиб ўтамиз, Олий ва ўрта махсус таълим вазирлиги ҳамда Молия вазирлиги томонидан ишлаб чиқилан таклифга асосан 2020/21 ўқув йилида амалдаги базавий тўлов-контракт миқдори учун кундузги шаклда ўқийдиган барча талабаларга 10 фоиз чегирма берилилиши айтилган эди.\nСенатор Одилжон Иминов мазкур чегирма миқдорини талабаларнинг моддий ҳолатидан келиб чиққан ҳолда табақалаштиришни таклиф қилган.\n1-курс талабалари учун контракт тўлашнинг охирги куни 1 декабр этиб белгиланди


Пластик карталардаги пулни кибержиноятчилар қандай қўлга киритади?\nДепутат томонидан кам таъминланган хонадонларга озиқ-овқат маҳсулотлари улашилди\nЁрдамга муҳтож кишиларга кўмаклашиш, оғирини енгил қилиш қон-қонимизга сингиб кетган эзгу анъаналаримиздандир.\nМамлакатимиз таълим тизими янги ривожланиш босқичига кирди\nМамлакатимиз кейинги уч йил ичида ривожланган давлатларга хос ривожланиш йўлига кирди.\nЭлектр таъминотидаги табиий офат оқибатлари бартараф этилмоқда\nЖорий йилнинг 27–28 апрель кунлари об-ҳавонинг кескин ўзгариши ва Туркманистон ҳудудидан кучли шамол оқимининг кириб келиши натижасида мамлакатимизнинг бир нечта вилоятларидаги электр таъминотида узилишлар кузатилди\nҲуқуқшуносликда масофавий, сиртқи, кечки ўқиш шаклини ташкил этиш амалий ислоҳотдир\nСир эмаски, хорижий давлатларда кенг йўлга қўйилган масофавий таълим, электрон таълим тизими кенгайиб бораётганининг гувоҳимиз.\nТабиий офат оқибатида фаолияти тўхтаган корхоналар тўла қувватда ишлай бошлади\nХўш, айни кунларда иши тўхтатилган ушбу корхоналарда вазият қандай?\nСамарқандда уйини сув босган аҳолига ёрдам кўрсатилди\nЖорий йилнинг 29 апрель куни соат 16:00 дан соат 18:00 га қадар Самарқанд вилоятининг айрим ҳудудларида кучли ёмғир, жала ёғиши кузатилди.\nТакси хизматларига йўловчи ташишга рухсат берилди\nТакси хизматларига эрталаб соат 7:00 дан 10:00 гача ва кечки соат 17:00 дан 20:00 гача йўловчи ташиш учун рухсат берилди.\nЭҳтиёжманд оилаларга 50 миллион сўмлик озиқ-овқат маҳсулотлари берилди\nХайрия карвонининг илк манзили “Хонобод“ маҳалласи Шифокорлар кўчаси бўлди.\nДорихона раҳбари “Тропикамид” сотаётганида қўлга тушди\nАниқланишича, 32 ёшли сотувчи О.Т. асли самарқандлик бўлиб, Тошкент шаҳрининг Учтепа туманида яшайди.\n“Уруш фарзанди”нинг қайғули севги қиссаси\nЎзбекистон халқ ёзувчиси Ўлмас Умарбеков асарларини эҳтимол, ҳамма ҳам ўқимагандир. Аммо «Қиёмат қарз»ни кўрмаган инсон топилмаса керак.\nОпа-сингил, ака- укаларим кўпайганидан хурсандман\nПрезидентимиз томонидан илгари сурилган “Саховат ва кўмак” умумхалқ ҳаракати бугун кўплаб саховатпеша юртдошларимиз томонидан қўллаб-қувватланмоқда.\n“Санам” тикувчилик фабрикасида бугунги кунда 600 нафар хотин-қиз иш билан таъминланган бўлиб, давлат буюртмаси ҳамда ички бозор талабларидан келиб чиққан ҳолда бу ерда турли хилдаги кийим-кечак маҳсулотлари ишлаб чиқарилмоқда.\nРАСМИЙ БАЁНОТ: 2017 фуқарода коронавирус инфекцияси қайд этилган, 8 беморнинг аҳволи оғир\nМамлакатимизда айни дақиқаларга келиб, коронавирус инфекцияси қайд этилган 2017 фуқаро рўйхатга олинган.\nБухорода қурилиш-тиклаш ишлари авжида\nҚоракўл тумани Деҳқон бозорида бўлган масъуллар бозорда карантин қоидаларига риоя этилиши, нарх-наволарнинг барқарорлиги билан танишишди.\n1-2 май кунлари мамлакатимизнинг айрим вилоятларида кучли ёмғир ёғиши мумкин\nГидрометеорология хизмати маълумотига асосан берган хабарига кўра, жорий йилнинг 1-2 май кунлари Ўзбекистон ҳудудига Туркманистон орқали Каспий денгизининг жанубий туманлари устида шаклланган нам ҳаво оқими кириб келиши кутилмоқда.\nТабиий офат талафотлари бартараф этилмоқда\nПрезидентимиз ташаббуси билан кейинги 2-3 йил ичида юртимизнинг бошқа ҳудудлари каби Қоракўл туманида ҳам кенг кўламли бунёдкорлик ишлари амалга оширилди.\nДепутатлар лоқайд эмас\nМУТАХАССИС ТАВСИЯСИ: аҳоли эҳтимоли бор йўқотишлардан қандай талафотсиз чиқиши мумкин?


Алмазбек Атамбоев хатолари учун жавоб беришга тайёрлигини, фақат аниқ айбловлар бўлиши кераклигини айтди\nҚирғизистоннинг собиқ президенти Алмазбек Атамбоев Қўй-Тош қишлоғидаги тарафдорлари олдига чиқди ва журналистларнинг саволларига жавоб берди.\nУнинг сўзларига кўра, у хатолари учун жавоб беришга тайёр.\n«Аммо менга аниқ айблов қўйинглар, мен нима қилдим? Масалан, матбуот. Ҳа, матбуотга қарши даъво киритганман, аммо менга туҳмат қилишларига қарши эдим. Мана, Дача Суудаги самолёт ҳақида (гап 2017 йилда Дача Суудаги уйлар устига қулаб тушган самолётдаги юклар ҳақида бормоқда) олтинли бриллиантлар менда бўлганлигини айтишганди, энди эса Текебаев олтинли чойнаклар бўлганлигини айтмоқда. Туҳмат қилмаслик керак. Бирорта ҳам журналист менга бир тийин тўламаган. Бошқаларга тўлаган. Аммо бу туҳматга таъсир кўрсатмади. Норин Айип ҳалигача туҳмат қилиб келади. Мен хатоларим учун доим жавоб бераман, чунки ҳалол инсонман», — деди Алмазбек Атамбоев.\nУ мамлакатдан ҳеч қаерга чиқиб кетмоқчи эмаслигини қўшиб қўйди.\nЖурналистлар собиқ президентдан қайси сиёсатчилар уни қўллаб-қувватлаётганини сўрашди. У агарда исмларини айтадиган бўлса, уларни қамаб қўйишлари мумкинлигини айтиб, бу саволга жавоб беришни истамади.\n«Омурбек Токтогулович Бабанов менга қўнғироқ қилмади. Кўпчилик қўнғироқ қиляпти, қўллаб-қувватлаяпти. Аммо ҳукумат уларни қамоқ билан қўрқитиб қўйган. Одамларимиз, элитамиз бунга тайёр эмаслиги кўриниб қолди. Оддий одамлардан фарқли равишда уларда қўрқув бор. Одамларни ўлдирган Бакиевлардан фарқли ўлароқ, ҳозирги ҳукумат ўзларига ёқмаган кишиларни қамоққа тиқмоқда. Ўзларига ёққанларни эса супер коррупционер бўлса ҳам кўтаришмоқда. Аммо бизнинг мамлакатимизда бу узоқ давом этиши мумкин эмас», — деди Алмазбек Атамбоев.\nЭслатиб ўтамиз, Қирғизистон парламенти Алмазбек Атамбоевни дахлсизликдан маҳрум қилди. Собиқ президентга нисбатан бешта айблов илгари сурилмоқда.


02.10.2019 13:43 0 3060\nБуюк Британияда Кембриж университети олимлари 2-тип диабетга қарши курашишнинг оддий усулини аниқлашди. Одатда касаллик ремиссияси учун углеводсиз парҳез қўлланилади. Бироқ тўқималарнинг инсулинга сезгирлигини оширишга беш йил мобайнида вазнни 10 фоиз камайтириш ҳам қўл келган. Бу ҳақда «Science Alert» нашрига таяниб «Рамблер» хабар бермоқда.\nТадқиқотда 2-тип диабет ташхиси қўйилган 40 ёшдан 69 ёшгача бўлган қарийб 867 нафар киши қатнашди. Иштирокчиларнинг бир қисми оддий тиббий ёрдам олган бўлса, қолганлари маслаҳатлардан ташқари даво муолажаларидан ҳам фойдаланишган. Беш йиллик тажрибадан сўнг ремиссия 257 кишида (иштирокчиларнинг 30 фоизида) қайд этилган.\nРемиссия 10 фоиз вазн йўқотган кишиларда тадқиқот давомида оғирлиги умуман ўзгармаган кишиларга нисбатан икки баравар юқори бўлган.\nинсулин озиш ДИАБЕТ


Тошкент ва Ромитан туманларида 2,7 млрд сўмлик газ ўғирлангани аниқланди – Газета.uz\n26 январ 2021, 13:51 Жамият\nБош прокуратураси ҳузуридаги Иқтисодий жиноятларга қарши курашиш департаменти томонидан Тошкент ва Ромитан туманларида газ таъминотига ноқонуний уланиб олинганлик ҳолатлари бўйича терговга қадар текширувлар ўтказилди.\nБош прокуратура матбуот хизмати «Газета.uz»га хабар беришича, Тошкент туманида тадбиркор М.М. ўзига қарашли иссиқхонанинг табиий газ қувури 2020 йилнинг октябрида далолатнома асосида тамғаланган бўлсада, уни бузиб, ўзбошимчалик билан газдан фойдаланишда давом этган. Бунинг оқибатида газ таъминоти корхонасига 1 млрд сўм зарар етказилган.\nРомитан туманидаги ҳолатда эса фуқаро Н.М. ўзининг фермер хўжалигига қарашли дала шийпонида оҳак ишлаб чиқарувчи яширин цех ташкил қилиб, юқори босимли газ тармоғига ўзбошимчалик билан уланиб олган. У оҳак ишлаб чиқариш фаолияти билан шуғулланиб келган ва натижада «Ҳудудгазтаъминот»га 1,7 млрд сўм зарар етказган.\n«Ҳисоб-китобларга кўра, ноқонуний равишда фойдаланилган табиий газ куз-қиш мавсумида ҳудуддаги 110 тадан 200 тагача хонадонни узлуксиз газ билан таъминлашга етиши маълум бўлди», дейилади хабарда.\nМазкур ҳолатлар юзасидан ЖКнинг 185−2-моддаси (Электр, иссиқлик энергияси, газ, водопроводдан фойдаланиш қоидаларини бузиш) билан жиноят ишлари қўзғатилди.


2020-10-01 08:10:15 359\nИлм ўргатмоқ заҳмати ниҳоятда машаққатли ва масъулиятлидир. Бу ишга бутун борлиғини, меҳрини бахш этадиган зот ҳам айнан устоз ва мураббийлардир. Дунёдаги барча касб ва соҳаларнинг мутахассислари устозларнинг, ўқитувчининг меҳнати билан шаклланади. Халқимизнинг устоз отангдек улуғ, деган пурҳикмат нақли ҳам ана шу ҳақиқат негизида пайдо бўлган.\nДарҳақиқат, эндигина ҳаётни таниётган, дунёқараши шаклланаётган мурғак қалбларга оқу-қорани танитадиган, мустақил фикрлашга ўргатадиган, қоқилса – суяб, йиқилса жажжи қўлларидан тутиб турғизадиган ўқитувчи ва мураббийлар меҳнати ҳар қанча таҳсинга лойиқ. Уни қанча таърифласанг ҳам, қанча тавсифласанг ҳам оз. Унинг ўлчови ҳам, ўхшаши ҳам йўқ.\nЎқитувчилик заҳматли касб, тинимсиз меҳнат, интилишни талаб қилади. Бироқ шогирдлар ютуғи, ота-оналарнинг раҳмати ҳамма қийинчиликларнинг роҳати, деб биламан. Мен ҳам кўп йиллар ўқитувчилик касбида ишладим. Фарзандларим ва ўз боламдек бўлиб қолган ўқувчиларимнинг ютуқлари билан умрим мазмунига баҳо бераман. Ана шунда бошим осмон қадар юксалади. Бундай ҳис-туйғу ҳар бир ўқитувчига таниш, албатта. Ўқувчининг, шогирдининг ютуғини кўриш, зафарини шодиёна билан қарши олиш энг катта саодат, аслида. Шундай пайтда чарчоқ ҳам, заҳмат ҳам унутилади.\nЮртимизда илм-маърифат азалдан юксак қадрланиб келган, мураббийлар ва устозлар табаррук зотлар саналган. Ўқитувчидек шарафли ва заҳматли касб эгаларининг меҳнати айниқса, истиқлол йилларида эъзоз ва эҳтиром топди. Ўтган давр мобайнида улар самарали меҳнат қилиши учун барча шароит ва имкониятлар яратилди, уларнинг масъулиятли ва машаққатли меҳнатини ҳар томонлама қўллаб-қувватлашга алоҳида эътибор қаратилди. Буларнинг барчаси тизимда меҳнат қилаётган ўқитувчилар фаолиятида ўз ифодасини топмоқда.\nПедагоглар меҳнатини рағбатлантириш борасидаги ғамхўрлик туфайли юзлаб устоз ва мураббийлар Ватанимизнинг юксак унвонларига ва медалларига сазовор бўлди. Улар орасида Ўзбекистон Қаҳрамонлари борлиги янада қувончлидир. Мамлакатимизда ўқитувчи ва мураббийлар куни умумхалқ байрами сифатида кенг нишонланиши ҳам ушбу касб эгаларига чуқур ҳурмат ва эҳтиром намунасидир.\nСўнгги уч йил мобайнида тизимдаги ижобий ўзгаришлар жараёнида ўқитувчилар меҳнатини эъзозлаш, уларни ортиқча ва кераксиз, фаолияти билан боғлиқ бўлмаган юмушларга жалб этмаслик, педагогларнинг касбий малака ва маҳоратини янада ошириш, моддий ва маънавий рағбатлантириш йўлида амалий қадамлар қўйилди.\nКўрсатилаётган эътибор ва ғамхўрлик, рағбат ўқитувчиларга жонкуярлик билан меҳнат қилиши, ёш авлод камоли йўлида тинимсиз изланиши учун катта куч бериши аниқ.\nШу кунларда юртимизда ҳаёт сўқмоқларидан одимлаб боришимизда устозлик қилган ва сабоқ берган, бу вазифани айни пайтда ҳам шараф билан бажариб келаётган ўқитувчиларимизнинг касб байрамлари кенг нишонланмоқда. Ҳамма устозини табриклашга ошиқмоқда...\nШу ўринда мўтабар зот - ўқитувчи ва мураббийларимизга бугунги касб байрамингиз муборак бўлсин, деймиз! Келажак пойдеворини яратиш, ўғил-қизларимизга билим ва тарбия беришдек шарафли ва заҳматли касбингизга зафарлар тилайман. Илм-маърифат зиёсини таратишдан асло чарчаманг!\nОна тилида хато ёзишдан уялмасликдек ғалати кайфият пайдо бўляпти\nДавлат тилини ҳурмат қилишда мансабдорлар ўрнак бўлиши керак\nНабирам билан бирга дарс қилдик, хафа бўлдим\nДавлат тилига эҳтиром миллатга, Ватанга эҳтиром дегани\nАёллар билан елкама-елка турамиз!


ЎзМУ ва МДУнинг қўшма илмий маркази, факультети ва дипломи – илмий ҳамкорлик самарасидир - Уч илдиз\nby Тўлқин Эшбек · 12.07.2018\nАввал хабар берилганидек, шу йил 26 апрель куни Россиянинг\nСанкт-Петербург шаҳрида Евроосиё ректорлар уюшмасининг съезди бўлиб ўтган эди. Мазкур халқаро анжуманда Ўзбекистон олий таълим муассасаси вакиллари ҳам иштирок этган, унда Мирзо Улуғбек номидаги Ўзбекистон Миллий университети ректори Авазжон Мараҳимов уюшманинг ректорлар ҳайъати раиси ўринбосари этиб сайланган эди.\nАнжуманда бу саъй-ҳаракатлар, ўзаро тажриба алмашинувлари келгусида олий таълим муассасалари ўртасида илмий ва ўқув жараёнларини янада ривожлантиришга хизмат қилиши эътироф этилганди.\nМазкур анжуманда қабул қилинган ҳужжатлар, шунингдек, Мирзо Улуғбек номидаги Ўзбекистон Миллий университети ва Ломоносов номидаги Москва давлат университети ўртасида имзоланган Меморандум доирасида қатор вазифалар амалга оширилмоқда.\nШу йил 9-10 июль кунлари Москвада ЎзМУ ректори Авазжон Мараҳимов ва МДУ ректори Виктор Садовнич ўртасида бўлиб ўтган навбатдаги учрашув икки томонлама илмий ҳамкорликни ривожлантириш истиқболларига бағишланди. Мазкур учрашувла қуйидаги лойиҳалар амалга оширилиши белгиланди:\n– 2018 йил сентабрь ойида ЎзМУда «Геофизиканинг математик усуллари, табиат ҳодисалари ва жараёнларини моделлаштириш» қўшма илмий марказини ташкил этиш;\n– 2018-2019 ўқув йилидан бошлаб ЎзМУда «Геология», «Геодезия», «Табиатдан фойдаланиш», «Тупроқшунослик» бакалавриат йўналишлари бўйича қўшма факультет очиш;\n– 2018-2019 ўқув йилидан бошлаб «Тупроқ информатика ва ГИС», «Биокимё ва биофизика» магистрлик дастурларини ҳамкорликда амалга оширган ҳолда ЎзМУ ва МДУ томонидан тасдиқланадиган қўшма диплом берилишини амалга ошириш.\nҲамкорликда ҳикмат кўп, деганларидек, ЎзМУ ва МДУ ўртасида келишилган бундай шартномалар босқичма-босқич амалга оширилиши – тараққиёт омилига айланишига умид қилса бўлади.\nТизимдаги ишлар сарҳисоби\nNext story ОТМлар бакалавриатига абитуриентлардан ҳужжатлар қабул қилиб бўлинди: кўрсаткичлар қандай?\nPrevious story Ўзбекистонда хусусий олийгоҳлар пайдо бўлади


Кўчмас мулк объектлари учун кадастр ҳужжатларини расмийлаштириш нархлари Вазирлар Маҳкамасининг 2021 йил 18 май кунги 306-сон қарори билан кўчмас мулк объектларининг кадастр ҳужжатларини тайёрлаш ва расмийлаштириш билан боғлиқ давлат хизматлари нархлари арзонлашди.. – Элликқалъа тумани ҳокимлиги\nКўчмас мулк объектлари учун кадастр ҳужжатларини расмийлаштириш нархлари Вазирлар Маҳкамасининг 2021 йил 18 май кунги 306-сон қарори билан кўчмас мулк объектларининг кадастр ҳужжатларини тайёрлаш ва расмийлаштириш билан боғлиқ давлат хизматлари нархлари арзонлашди..\n26.05.2021 19:26:38 435 Баспаға шығарыў\nТ/р Давлат хизматларининг номи Ишлар нархи\n1.1. Умумий майдони 100 квадрат метргача бўлган кўчмас мулк Базавий ҳисоблаш миқдорининг 1 баравари\n1.2. Умумий майдони 100 квадрат метрдан 1000 квадрат метргача бўлган кўчмас мулк Объектнинг 1 квадрат метр майдони учун базавий ҳисоблаш миқдорининг 1,15 фоизи\n1.3. Умумий майдони 1000 квадрат метрдан 5000 квадрат метргача бўлган кўчмас мулк Базавий ҳисоблаш миқдорининг 17,25 баравари\n1.4. Умумий майдони 5000 квадрат метрдан 15000 квадрат метргача бўлган кўчмас мулк Базавий ҳисоблаш миқдорининг 34,5 баравари\n1.5. Умумий майдони 15000 квадрат метрдан 50000 квадрат метргача бўлган кўчмас мулк Базавий ҳисоблаш миқдорининг 57,5 баравари\n1.6. Умумий майдони 50000 квадрат метрдан ортиқ бўлган кўчмас мулк Базавий ҳисоблаш миқдорининг 80,5 баравари\nII. Кўчмас мулк объектларининг тураржой фондига оид қисмига кадастр паспортини тайёрлаш ва кадастр ҳужжатларини расмийлаштириш\n2.1. Кўп квартирали уйдаги квартира Объектнинг 1 квадрат метр майдони учун базавий ҳисоблаш миқдорининг 1,15 фоизи\n2.2. Якка тартибдаги тураржой Объектнинг 1 квадрат метр майдони учун базавий ҳисоблаш миқдорининг 1,15 фоизи\n3.1. Ер участкасини ажратиш бўйича иш мавжуд бўлганда, якка тартибда тураржой қуриш учун ажратилган ер участкаси Бепул\n3.2. Ер участкасини ажратиш бўйича иш мавжуд бўлмаганда, якка тартибда тураржой қуриш учун ажратилган ер участкаси Базавий ҳисоблаш миқдорининг 1,25 баравари\n3.3. Деҳқон хўжалигини юритиш учун ажратилган ер участкаси Базавий ҳисоблаш миқдорининг 1,25 баравари\n3.4. Нотураржой объектларини қуриш учун ажратилган ер участкаси Базавий ҳисоблаш миқдорининг 1,25 баравари\n3.5. Қишлоқ хўжалиги эҳтиёжлари учун ажратилган ер участкаси Базавий ҳисоблаш миқдорининг 2,5 баравари\n4.1. Жисмоний шахсларнинг умумий майдони 100 квадрат метргача бўлган тураржой кўчмас мулк объектлари ва давлат реестридан кўчирмалар Базавий ҳисоблаш миқдорининг 1,25 баравари\n4.2. Жисмоний шахсларнинг умумий майдони 101 квадрат метрдан 300 квадрат метргача бўлган тураржой кўчмас мулк объектлари ва давлат реестридан кўчирмалар Базавий ҳисоблаш миқдорининг 2,0 баравари\n4.3. Жисмоний шахсларнинг умумий майдони 301 квадрат метрдан ортиқ бўлган турар-жой кўчмас мулк объектлари ва давлат реестридан кўчирмалар Базавий ҳисоблаш миқдорининг 3,0 баравари\n4.4. Юридик шахсларнинг тураржой кўчмас мулк объектлари ва давлат реестридан кўчирмалар Базавий ҳисоблаш миқдорининг 5,0 баравари\n4.5. Жисмоний шахсларнинг нотураржой кўчмас мулк объектлари ва давлат реестридан кўчирмалар Базавий ҳисоблаш миқдорининг 3,0 баравари\n4.6. Юридик шахсларнинг нотураржой кўчмас мулк объектлари ва давлат реестридан кўчирмалар Базавий ҳисоблаш миқдорининг 5,0 баравари\n4.7. Жисмоний шахсларнинг якка тартибда тураржой қуриш учун берилган ер участкасига бўлган ҳуқуқларини давлат рўйхатидан ўтказиш ва давлат реестридан кўчирмалар Базавий ҳисоблаш миқдорининг 1,0 баравари\n4.8. Жисмоний шахсларнинг нотураржой объектлари учун берилган ер участкасига бўлган ҳуқуқларини давлат рўйхатидан ўтказиш ва давлат реестридан кўчирмалар Базавий ҳисоблаш миқдорининг 3,0 баравари\n4.9. Юридик шахсларга берилган ер участкасига бўлган ҳуқуқларни давлат рўйхатидан ўтказиш ва давлат реестридан кўчирмалар Базавий ҳисоблаш миқдорининг 5,0 баравари\n4.10 Жисмоний шахсларнинг қишлоқ хўжалиги учун берилган ер участкасига бўлган ҳуқуқларини давлат рўйхатидан ўтказиш ва давлат реестридан кўчирмалар Базавий ҳисоблаш миқдорининг 1,5 баравари\n4.11 Юридик шахсларга қишлоқ хўжалиги эҳтиёжлари учун ажратилган ер участкасига бўлган ҳуқуқларни давлат рўйхатидан ўтказиш ва давлат реестридан кўчирмалар Базавий ҳисоблаш миқдорининг 2,5 баравари\n4.12. Ипотека ва ипотека ҳақидаги шартномани, шунингдек, ижара ҳуқуқини, ер участкаси бўйича сервитутни давлат рўйхатидан ўтказиш ҳамда гаров хатини расмийлаштириш Базавий ҳисоблаш миқдорининг 1,25 баравари\n4.13. Мулкида тураржой борлиги (йўқлиги) ҳақида маълумотнома бериш Базавий ҳисоблаш миқдорининг 3 фоизи\n(ҳар бир фуқаро учун)\n4.14. Кўчмас мулкка оид кадастр маълумотларини тақдим этиш Базавий ҳисоблаш миқдорининг 5 фоизи\n(давлат органлари учун бепул)\n4.15. Шаҳодатномага эга бўлган кадастр муҳандиси томонидан тайёрланган кадастр йиғмажилдига асосан кўчмас мулкни ҳисобга олиш ва кадастр паспортини бериш а) базавий ҳисоблаш миқдорининг 1,0 баравари\nб) кўчмас мулк объектининг кадастр қийматини ҳисоблаш талаб этилганда, базавий ҳисоблаш миқдорининг 2,0 баравари\n5.1. Кўчмас мулк объектларига манзиллар бериш, уларни ўзгартириш ва мавжудлигини бекор қилиш Базавий ҳисоблаш миқдорининг 1,0 баравари\nУмумий майдонни аниқлашда барча иморатлар ва иншоотларнинг умумий майдони ҳисобга олинади. Ўзбекистон Республикаси Солиқ кодексининг 243-моддасига биноан кадастр паспортини тайёрлаш хизматлари нархидан қўшилган қиймат солиғи (ҚҚС) олинмайди.\nҚуйидаги ҳолларда давлат хизматлари кўрсатилганлиги учун йиғимлар ундирилмайди:\nтадбиркорлик субъекти — юридик шахснинг ташкилий-ҳуқуқий шакли ва (ёки) фирма номи ўзгарганда.\nКадастр паспортини янгилаш зарурати юзага келганда, янги ташкил қилинган (реконструкция қилинган) кўчмас мулк объектлари хатловдан ўтказилади ва уларнинг нархи мазкур Низомга мувофиқ белгиланади.\nЯнги объектга кадастр паспортини расмийлаштиришда фақат кадастр паспортини шакллантириш ва геокод бериш учун ҳақ ундирилади.\nI ва II гуруҳлар ногиронлари ва Иккинчи жаҳон уруши қатнашчилари учун давлат хизматлари нархи хизматлар умумий қийматининг 50 фоизини ташкил қилади.\nУшбу иловага мувофиқ белгиланган давлат хизматлари учун жисмоний шахсларга ҳисобланган ҳақ миқдорларига қуйидаги камайтирувчи коэффициентлар қўлланилади:\nтуманларда (шаҳар таркибига кирувчи туманлар, туман бўйсунувидаги шаҳарлар ва туман маркази ҳисобланган шаҳарчалар бундан мустасно) — 0,9;\nбориш қийин бўлган ва тоғли ҳудудларда — 0,8»\nЭлликқалъа тумани Давлат хизматлари маркази директори


Нурулло Остон. Жамоатчилик назорати (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Жамоатчилик назорати (ҳажвия)\nБарча ривожланган давлатларда бошқарув тизимида фаолият кўрсатаётган раҳбарлар, ҳатто Президент жамоатчилик назоратида бўлади. Масъул вазифада ишлаб турган амалдор мансабини суиистеъмол қилса, ҳаддидан ошса, жамоатчилик таъсирида унинг ковуши тезда тўғрилаб қўйилади. Бизда жамоатчилик назорати деган ибора энди-энди шаклланиб келаяпти. Жамоатчилик назорати йўғлиги туфайли 2004 йилнинг дастлабки олти ойи мобайнида Самарқанд вилоятида носоғлом муҳит вужудга келди. Натижада жамоатчилик назоратидан ташқарида бўлган ҳокими мутлақ атрофига зудлик билан садоғатли лаганбардорларни йиға бошлади, тўғри одамларни четга суришга уринди. Хом сут эмган банда-да, олимлигу илми ахлоқ, халқ хўжалигини ривожлантириш масалалари бу ёқда қолиб кетиб, майда-чуйда мансаб ўйинларига ўралашиб қолди.\nДеҳқон маҳсулотини сотиши лозим бўлган Сиёб бозорида қаторлашган савдо дўконлари қад кўтарди. Дўконингни кўчага қур, маҳаллага қур, бозорга тиқиб нима қиласан? -деб сўрайдиган топилмади. Дамариқ бозори ёнидаги хиёбон бузилиб, икки қатордан савдо дўконлари қурилди. Энди ўша хиёбонга стол-стуллар қўйилиб ошхона қилинган, одам дам олиш учун ботиниб киролмайди. «Самарқанд» кинотеатри ёнидан Марказий истироҳат боғи бошланадиган Полиграфия кўчасида икки томонлама тизилишиб турган, бедид қурилган савдо дўконлари боғнинг тароватини умуман йўққа чиқараяпти. Нима, Самарқанднинг куни босар-тусарини билмай қолган тўртта савдо ходими ёки тўртта шашликпазга қолганми? Президентимиз тўғри айтди-Самарқандга жаҳон нуқтаи назардан қараш керак-Самарқанд-ҳокимнинг қўйнига кириб олган тўртта учар савдогарники эмас, бутун ўзбекистоннинг, бутун Шарқнинг фахри, қолаверса бутун дунё халқлари бир бор кўришни орзу қиладиган жаннат макон. Уни майда орзу-ҳавасчалар билан майдалаштириб қо\nъйишга, бозор ва истироҳат боғларини шашликхона билан дўконларга тўлдириб, ҳаккалак отган нафсини қондиришга ҳеч кимнинг ҳаққи йўқ! Зотан, тўймаган кўзни тупроқ тўлдиради.\nЭнди чой ташийдиган олим ҳақида. Қулдан пошшо чиқса қуллигича қолади, деган ибора бор халқимизда. Олимки, ҳокимга чой ташийдиган бўлибди, демак Самарқандда илмга ҳурмат қолмабди. Айтмоқчи, ҳурматли собиқ ҳоким жаноблари бундан уч ой муқаддам Олий Мажлисдан вилоятдаги ОАВ фаолиятини ўрганишга келган нуфузли вакилларга Самарқанддаги журналистлар ҳали ХХ асрда яшаб юрибди, уларнинг қулоғидан чўзиб ХХИ асрга ўтказишга тўғри келаяпти, деган эди. Биз албатта буни ҳазил ўрнида қабул қилган эдик, лекин ҳаммаси тўғри чиқди. Қулоқ чўзма пайтида парда ортида нималар рўй бераётганини Президент келиб кўрсатиб бермагунича лаллайиб юраверган эканмиз.\nСолиқ бошқармасига Рустам Қўчқоров раҳбарлик қилаётган даврда ғаразли ёндашувлар бу соҳани ҳам четлаб ўтмади-бошқарма бошлиғининг ўрни кимгадир ёғлиқ кўриниб қолибди. Ҳой, бу ёғли жой эмас, иймонини елвизак уриб кетган одам бу ерда раҳбарлик қилолмайди, деб маслаҳат берадиган топилмади. Унинг ўрнига шу соҳага ҳадеб қора балчиқ чапланаверди. Оқ нарса оқ-да, барибир балчиқ ювилиб кетаверади. Хуллас, у эмас бу эмас, бундай нохуш ҳолатларнинг ҳаммаси Президентимиз айтганидай, жамоатчилик назорати бўлмаганлиги, хато-камчиликлар очиқ-ошкор айтилмаганлиги туфайли содир бўлди. Жамоатчилик назоратини кучайтириш, шу орқали раҳбар томонидан қилинаётган ишларнинг ошкоралиги унинг халқ олдидаги обрўсини оширади. Зеро, ҳоким халқ хизматкоридир. Таниқли манбашунос олим Комилхон Каттаевнинг бир китобида Махдуми Аъзам ҳазратларининг шундай ҳикматли фардлари бор:\nГар худо ҳоҳад пардаи касро дарад,\nМайлаш андар таънаи покон барад,\nяъни, агар худо бировнинг иймон пардасини йиртмоқчи бўлса, у ҳалол одамларни таъна қилиб бошлайди, дейди. Ҳалол одамни таъқиб қилиш, ишдан бўшатиш, номини қаро қилиш мумкин, лекин бир кун келиб бу қабиҳликлар элга ошкор бўлгач, ҳаммаси жойига тушади, кимнинг кимлиги билинади. Замон ўзгараяпти, дунёғарашлар ўзгараяпти. Ошкоралик адолат, ҳалоллик устивор бўлмаган жойда қабоҳат ва пасткашликлар кучаяди. Бу эса жамиятни таназзулга олиб келади.\n← Аввалги Аввалги Нурулло Остон. Шимсиз қолган эркаклар (ҳажвия)\nКейинги → Кейинги: Нурулло Остон. Аёл салтанати (ҳажвия)


Таниқли кинорежиссёр Жаҳонгир Қосимов “Ўзбеккино” миллий агентлиги бош директори этиб тайинланди.\n55 ёшли Қосимов бундан аввал президент девонида маданият, матбуот ва ижодий ташкилотлар масалалари бўйича масъул ходим ва “Ўзбеккино” бош директори ўринбосари лавозимларида ишлаган.\nЖаҳонгир Қосимов режиссёр сифатида бир қатор филмлари билан танилган. Таниқли ëзувчи Мурод Муҳаммад Дўст ва шоир Александр Файнберг билан биргаликда ëзган сценарийси асосида у "Дев ва пакана", “18-квадрат” ва “Бомба” каби филмларни суратга олган ва халқаро танловлар совриндори бўлган.\n2004 йилда суратга олинган “Дев ва пакана” филми Анападаги “Киношок” фестивалида “Энг яхши эркак роли” учун мукофотни қўлга киритган бўлса, 2007 йилда катта экранларга чиққан “18-квадрат” филми Москвада ўтган “Золотой витязь” кинофестивалида Россия миллий антитеррор қўмитасининг махсус совринини қўлга киритган эди.\nРежиссёрнинг сўнгги йирик картинаси 2008 йилда суратга олинган “Сув ёқалаб” кино асаридир.\nҚосимов шу йилнинг феврал ойида “Ўзбеккино” бош директорлигидан кетган Аъзам Исхоқовнинг ўрнини эгаллади.\nИсҳоқовнинг нима сабабдан “Ўзбеккино” бош директорлиги лавозимини тарк этгани маълум эмас.\nАъзам Исҳоқов 2005 йилдан буён “Ўзбеккино”га раҳбарлик қилиб келаётган эди. У ўша йили таниқлик ўзбек ёзувчиси Мурод Муҳаммад Дўст ўрнига “Ўзбеккино” миллий агентлигига раҳбар этиб тайинланган эди.\nКинематографиями ё кассаматография\nАйни пайтда Болливуд йўлидан кетаëтган ўзбек киносининг сони кўпайгани сайин сифат пасайиб кетяпти, деган танқидлар ҳам айтилмоқда.\nЎзбек киноси ва театр санъатининг етук арбобларидан бири Баҳодир Йўлдошев Озодлик билан суҳбатда ўтган йили Ўзбекистонда суратга олинган 50 та филмдан бор-йўғи 3 тасини кино деб айтилишга лойиқ, деб билишини айтган эди.


«Жаҳон мамлакатлари» деб аталган ушбу маълумотномада дунёнинг 222 та мамлакати тўғрисида маълумотлар тўпланган. Ҳар бир мамлакат тўғрисидаги маълумотлар унинг расмий номи, пойтахти, худуди, ахолиси, тили, дини, пул бирлиги кабилар билан бошланади. Географик жойлашуви ва табиати, давлат тузилиши, сиёсий партиялари, иқтисоди, транспорт коммуникациялари тарихига кенгрок ўрин берилган. Мамлакатлар хакидаги факат расмий, сиёсий маълумотлар билан чекланиб колмасдан, балки ўқувчи учун қизиқарли маълумотларни хам беришга ҳаракат қилинди. Айникса, мамлакатлар табиати ва тарихини ёритишда ҳам катта эътибор қаратилган.\nБарча давлатлар ҳақидаги маълумотлар бир хил тузилишга эга, бироқ айрим йириклари (масалан, Россия, АҚШ, Хитой)га кенгроқ ўрин берилган. Китобда мустақил давлатлар билан бир каторда, «денгизорти департаменти», «денгизорти худуди», «мулки» мақомига эга мамлакатлар тўғрисида ҳам маълумотлар жамланган.\nТузувчилар: Шуҳрат Эргашев, Тўлқин Бобоматов, Нодир Турсунов\nКўрилган сони: 1812\nЖаҳон мамлакатлари, jahon mamlakatlari


ҚИЗИЛ АЖАЛ НИҚОБИ\nДобавлено: 02.03.2017, 16:35\nШаҳзода бу телба журъат соҳибининг шаҳдидан қўрқувга тушди ва орқага тисарила бошлади.\nҚизил ажал аллақачонлар мамлакатни ҳувиллатиб кетганди. Ҳали бирор эпидемия бу қадар катта талофатларга сабаб бўлмаганди. Қон унинг тамғаси, тўқ қизил қон доғи эса, унинг муҳрига айланганди. Кутилмаган бош айланиши, азобли безгак талвасасидан сўнг бемор қон қуса бошлар, кейин эса, ажал ўз наштарини санчарди. Марҳумнинг танасида, кўпинча юзида тўқ қизил қон доғлари муҳрланиб қолар, унинг яқинларидан ҳеч ким ажалга ем бўлган қурбонга ёрдам беролмасди. Касаллик илк белгиларидан то ажал ҳукмига қадар нари борса ярим соат вақтни эгалларди.\nБироқ шаҳзода Просперо аввалгидек хушчақчақ, ғам қайғудан йироқ, қалби қўрқув ва даҳшатдан холи эди. Унинг мулки деярли бўшаб қолган бир пайтда у минг нафар энг учқур ва навқирон мулозимларини олиб, ҳеч ким безовта қилмайдиган ерга – хилват бутхоналардан бирига чекинди. Бутхона биноси шаҳзоданинг шоҳона таъбига кўра, ўта дабдабали тарзда бунёд этилган, қалин деворлар, метин дарвозалар ҳар қандай хатардан ҳимоя қилиши мумкин эди. Қўриқчилар барча кириш ва чиқишларини ҳар эҳтимолга қарши маҳкамлаб ташладилар ва туну кун сергаклик билан посбонлик қила бошладилар. Шаҳзода барча хавфсизлик воситалари билан иҳоталанган, у ҳеч қандан хавфдан қўрқмаса ҳам бўларди. Девор ортида қолганлар эса, ўз кунини кўриб кетар!\nБошқаларнинг ғамини ейиш фурсати эмасди. Шаҳзода алҳол бутун эътиборини маишатга, кўнгилхушликка қаратган эди. Бу мустаҳкам қасрда, бахшилар, ҳуққабозлар, қизиқчилар, раққослар, созандаю муғаннийлар, оқбадан нозанинлар, маю мусаллас, хуллас жамики айш-ишрат асбоби муҳайё эди. Хуллас ичкарида ўйин-кулги, шодлигу фароғат, ташқарида қизил эса, ажал ҳукмрон эди.\nОрадан беш-олти ойча вақт ўтди. Қизил ажал ҳамон ўз қурбонларини ямлашда, бутхонадагилар эса, шод-хуррам ҳаёт кечиришда давом этардилар. Кунларнинг бирида минг нафар мулозими билан саройда мисли кўрилмаган бал-маскарад ўтказишга аҳд қилди.\nБутхонада етти катта-катта ҳашаматли ҳужра бор эди. Хоналар шундай қурилган эдики, бир қарашда уларнинг ҳаммасини битта хона бўлса керак деб ўйлаш мумкин. Ҳар 20-30 ярд масофада сизни битта бурилиш кутар ва ҳар бир бурилишда бирор янгиликка дуч келишингиз мумкин эди. Ҳар бир хонада, чапда ва ўнг тарафда деворлар орасида готик усулдаги баланд ва тор рангли деразалар ўрнатилган бўлиб улар махсус ёпиқ галереяларга очиларди. Шарқ тарафдан охирги хонанинг деворларидан тортиб то дераза ойнасигача мовий рангда эди. Иккинчи хона қирмизи рангга бўялганди. Учинчи хонаниг девори ҳам ойналари ҳам зангори эди. Шу тариқа тўртинчи хона тўқ сариқ, бешинчи хона оқ, олтинчиси бинафшаранг, еттинчи хона қора бахмал билан безатилган эди. Хонанинг шифтидан тортиб то полига қадар фақат қора тусли матолар билан қопланганди. Фақат ушбу хонадагина дераза ранги ички деворларникидан фарқланиб турар, бу ерда ойналар тўқ қизил рангда эди.\nИчма-ич хоналарнинг ҳеч бирида чироқ ё қандил ўрнатилмаган, галереяда, ҳар бир деразанинг тўғрисида қўйилган сепояда машъалалар ёниб турар, уларнинг нури турфа хилдаги ойналардан сизиб ўтиб, хоналарга ўзгача фусун бахш этарди. Фақатгина ғарб тарафдаги қора ҳужрага оқиб кираётган қон ранги ҳужранинг даҳшатини янада бўрттириб кўрсатар, шу боис унча-мунча одамнинг бу хужрага киришга юраги бетламасди.\nДарвоқе, қора ҳужранинг деворига қора ёғочдан ясалган соат осилган эди. Соатнинг дақиқа мили ўз меҳварини бир бора айланиб чиққанида, соат кафгири шу қадар кучли ва жарангдор бонг урардики, ҳатто зиёфатда соз чалаётган созандаю муғанийлар ҳам бир зум жим туришга мажбур бўлишарди. Соат бонги шу қадар таъсирчан кучга эга эдики, вальс тушаётган жуфтликлар бир зум тўхтаб, ўйга толишар, айримларнинг ҳатто ранг-қути ўчиб ўзини қўярга жой ҳам тополмай қоларди. Бонг тиниши билан яна хурсандчилик, кайфу сафо авжига минарди. Яна бир соат ўтиб, аввалги ҳолат такрорланарди.\nХуллас бал-маскарад шу тахлит хандон хушон ўтарди. Шахзоданинг диди ўзига хослиги билан бошқалардан фарқланиб турарди. У мода билан қизиқмас, ҳамма нарса айнан ўзи хоҳлагандек бўлишини истарди. Унинг ҳар бир фикри ғайриоддий, жайдарари ҳашамга хос ва ҳамма учун мажбурий эди. Кўпчилик шаҳзодани бу феъли учун телбага чиқарган, аммо унинг яқинлари бу ҳақда лом-мим деёлмасдилар.\nШаҳзода еттита ҳужранинг жиҳозлари, зиёфатларнинг тартибини шахсан ўзи назорат қиларди. Маскарадда ниқоб танлашни ҳам у ҳал қиларди. Ҳар ёқда турли афсонавий “махлуқлар” кезиб юрар, аммо уларнинг ҳар бирида аллақандай бемаънилик сезиларди. Уларнинг барчаси мантиқсиз ва жунунваш хуруж маҳсули эди. Бу томошаларнинг баъзилари чиройли, баъзилари ахлоққа зид, яна айримлари ўта антиқа эди. Ҳатта айрим ниқоб ва томошалар четдан қараганда жирканиш ва нафрат туйғусини уйғота оларди. Еттита ҳужранинг ҳар бирида биз тушимизда кўрган ғалати шарпалар сарсари кезарди. Бу шарпалар хонадан-хонага ўтганда ранг-баранг кўриниш ҳосил қилар, уларнинг оёқ товушлари ҳам аллақандай ваҳимали акс садо берарди. Фақатгина қора бахмал қопланган хонадан соат бонги эшитилганида, ҳамма шарпалар жойида тек қотарди. Бу мудҳиш овоз тиниши билан яна бутун қасрда шайтоний жазава бошланарди. Фақат ҳеч ким галереянинг ғарбий тарафидаги, деразаларидан тўқ қизил қон рангидаги шуъла сизиб кирувчи хонага қадам босишга журъат этолмасди. Бундан ташқари кимки қора гиламга қадам босса, соат бонги худди дафн қўнғироғидек маҳзун сас чиқара бошларди.\nҚолган хоналарда ўйин-кулги авж палласида эди. Соат ярим тунда бонг урганида байрам қиёмига етганди. Даҳшатовар бонг таъсирида раққослар ҳам турган ерида қотди, шовқин сурон таққа тўхтади. Бу гал ҳар бир бонг аввалгидан кўра узоқроқ ва баландроқ эшитилгандек бўлди. Ҳали сўнгги бонг уни тинмай туриб, бал иштирокчилари ораларидаги бегона ниқобни пайқаб қолишди. Шундан сўнг ҳамма пичирлаб нотаниш ниқоб эгаси пайдо бўлгани ҳақида бир-бирини хабардор қилишга тушди. Кейин пичир-пичирлар ошкора норозилик ва ҳайрат инъикосига айланди. Агар бу ниқоб бошқаларига ўхшаб турганида, ҳеч ким эътибор қаратмаган бўларди-я! Янги ниқоб мутлақо шаҳзоданинг талаби даражасидан ташқарида эди. Энг лоқайд қалбларда ҳам чертишга ҳеч кимнинг қўли етмайдиган яширин торлар бўлади. Ҳатто ўлим ва ҳаёт билан бемалол ҳазиллаша оладиган журъатли кимсаларнинг ҳам босиб ўтишга юраги дов бермайдиган чегаралр мавжуд. Бироқ, бу гал иштирокчилар нотаниш кимсанинг ниқобига қараб, ана шу сарҳадлар беаёв поймол этилганини англаган эдилар. Кутилмаган меҳмон баланд бўйли кенг елкали, бошдан оёқ оқ матога бурканган эди. Унинг юзини бекитиб турган ниқоб эса, ўликнинг қиёфасини эслатарди. Бу номаълум “ҳазилкаш” ўзини айнан Қизил Ажал кўринишида ҳис этишларини истаганди. Унинг оқ либосида қон излари яққол кўринар, юзида эса тўқ қизил қон доғи акс этарди.\nШу чоқ раққослар орасида тантанавор қадамлар ила кезиб юрган шаҳзода ҳам бу нотаниш башарага тикилганда қотиб қолди. Унга яқин турганлар шаҳзоданинг бутун вужудини на қўрқув, на нафрат, на ғазаб исканжасига ўхшаш ғалати титроқ босганини илғашди.\n— Ким журъат этди? – бўғиқ овоз билан атрофга юзланди Шаҳзода. - Қайси ахмоқ бу иблисона ҳазилни ўйлаб топди? Дарҳол бу ярамаснинг юзидаги ниқобни юлиб олинг, токи биз унинг кимлигини билайлик. Эртага эрталаб уни қалъа деворига осинглар!\nШаҳзода бу амрни шарқ тарафдаги мовий хонадан туриб айтди. Унинг ўктам овози ҳар еттита хона бўйлаб бир хилда жаранглади. Ҳамма унинг амрини бажо келтириш учун нотаниш меҳмонга юзланганида унинг ҳаракатидаги сокинлик ва ирода барчани ҳайратга солди. У эса, дадил одимлар билан шаҳзода томон юрди. Нотаниш кимсанинг ўзига ишончи ҳаммани қўрқувга қолгани учунми, ҳеч кимнинг унга яқинлашишга юраги дов бермади.\_\nУ шаҳзодага яқинлашаркан, ҳамма деворга тисарилгача унга йўл берарди. Шаҳзода бу телба журъат соҳибининг шаҳдидан қўрқувга тушди ва орқага тисарила бошлади. Нотаниш кимса эса, мовий хонадан пуштиранг хонага, кейин, зангори, зарғалдоқ, оқ ва ниҳоят қора рангли хонага ҳам шахдам қадамлар билан кириб борди. Шаҳзода Просперо эса, ғазаб ва кутилмаган қўрқув ихтиёрида тобора ортга чекинарди. Соқчилардан ҳеч бири уни тўхтатишга журъат этолмади.\nШаҳозода қўлида яланғоч ханжар билан қочиб бораркан, қора ҳужра остонасини ҳатлаб, балан овозда қичқирди ва ханжарни ирғитиб, қора гилам устига беҳуш йиқилди. Онай лаҳазалар ўтиб, гиламда устидаги шаҳзода жонсиз жасадга айланганди. Сўнг барча зиёфат қатнашчилар қора ҳужрага ёпирилди. Кейин кутилмаган журъат билан ёғоч соат панасида қотиб турган ғалати шарпага ташланишди ва энг ғаройиби ҳаммани даҳшатга солган оппоқ кафаннусха кийим ва қўрқинчли ниқоб ортида ҳеч нарса йўқ эди.\nШунда бу ғаройиб шарпа Қизил ажалнинг ўзига эканига ҳеч кимнинг шубҳаси қолмади. Шу тобда бу ердаги ишратпараст кимсаларнинг бари даҳшатли қон доғларига беланганча, турган ерларида жон таслим эта бошладилар. Шундан сўнг ёғоч соат ҳам чиқиллашдан тўхтади, машъалалардаги оташ бирин-кетин сўнди ва бутун қаср Зулмат, Ҳалокат ва Қизил ажал ҳукмронлиги остига ўтди.


Фосиқни ғийбат қилиш жоизми? | Azon.uz - Ахборот-таҳлилий портал\nФосиқни ғийбат қилиш жоизми?\n1553 15:05 17.11.2020\nРасулуллоҳ соллаллоҳу алайҳи ва саллам ёнларидан бир жаноза ўтиб қолди. Шунда у маййит (саҳобийлар розияллоҳу анҳум томонидан) мақталди. Расулуллоҳ соллаллоҳу алайҳи ва саллам: «Вожиб бўлди», дедилар. Ундан кейин яна бошқа бир жаноза ўтиб қолди. Шунда у маййит (саҳобийлар розияллоҳу анҳум томонидан) ёмонланди. Расулуллоҳ соллаллоҳу алайҳи ва саллам яна: «Вожиб бўлди», дедилар. Шунда саҳобийлар: «Эй Аллоҳнинг Расули, унга ҳам, бунга ҳам вожиб бўлди дедингиз», деб айтишди.\nРасулуллоҳ соллаллоҳу алайҳи ва саллам: «(Сизлар айтган гап) қавмнинг гувоҳлигидир. Мўминлар Аллоҳ таолонинг ердаги гувоҳларидир», дея марҳамат қилдилар.\nЭслатма. Бу ўринда бир савол пайдо бўлади. Юқорироқда маййитларни ғийбат қилиш ҳаром эканлиги тўғрисидаги ҳадис ва хабарлар келтириб ўтилди. Зеро, киши вафотидан сўнг, унинг марҳум (раҳм этилган) ёки малъун (лаънатланган) бўлиши ҳеч кимга маълум эмас. Шундай экан, саҳобалар нима учун маййитларни ғийбат қилишган ва нима учун Расулуллоҳ соллаллоҳу алайҳи ва саллам буни эшитиб туриб, индамаганлар? Бу саволга жавоб беришда кўп одамлар ҳайрон ва лол бўлиб қолган.\nАллома Азизий «Жомеъи сағир»нинг шарҳида: «Саҳобалар ғийбат қилган киши ҳаётлик чоғида фосиқлардан бўлган бўлса керак, шунинг учун уни ўлганидан кейин ғийбат қилишган. Зеро, фосиқни ғийбат қилиш дурустдир», деб ёзади. Мен айтаманки: «Бу жавобга икки жиҳатдан эътирозим бор. Биринчидан, бирорта ривоятда саҳобалар ёмонлаган ўша маййит фосиқ эди, деб очиқ-ойдин айтилмаган.\nИккинчидан, ўликларни умуман (ҳаётлигида фосиқ ёки зоҳид бўлиб яшаб ўтганидан қатъи назар) ғийбат қилиш мумкин эмас. Тўғри, фосиқларни ғийбат қилиш, айбларини баён қилиш ёки ўлганидан кейин унга бўлаётган азобдан тирикларни қўрқитиш мақсадида гапириш дуруст. Чунончи, бунинг тафсилоти, иншааллоҳ, келтирилади. Саҳобаларнинг Пайғамбар алайҳиссалом ҳузурларида маййит айбларини айтишдан мақсадлари бирор кишини қўрқитиш ёки огоҳлантириш эмас эди. Шундай экан, уни ғийбат қилиш нима учун дуруст бўлди? Мен: “Саҳобалар тарафидан бўлган бу ғийбат инсонни хорлаш ёки таҳқирлаш мақсадида эмас, балки Пайғамбар алайҳиссалом ўша инсоннинг амали борасида бирор нарса де- салар, ундан фойдаланиб қолиш мақсадида бўлган”, деб айтаман.\nМуҳаммад Абдулҳай Лакҳнавийдан\nЁрқинжон қори Фозилов таржимаси\nФосиқлик Махсус Ислом Тарих Илм\n“50 йил ибодат қилиб ҳаловат топмадим, магарам...”\n4351 08:00 13.01.2020\n“Бу "кўзгу" шафқатсиздир...”\n1592 22:08 05.01.2020\n1609 00:00 19.11.2018


Ассалому алайкум, ҳурматли Шайх Ҳазратлари! Бир биродаримиз ичаётган ва тозалик учун ишлатаётган сувимизни ктаҳлилация ва шунга ўхшаш сувларни қайта ишлов бериб яни қанчадир муддат тиндириб, ҳар хил дорилар солиб қайта ишлаб сўнгра бизларга беради, деб қолди. Мени хавотирга солган нарса, ажабо, бу сувнинг ҳукми қандоқ эканлиги. Шу тариқа берилаётган сувлар покми?\nБундай сувни ишлатиш мумкин.\nОқава сувларни тозалагандан кейин улар ила покланиш ҳақида\nАллоҳнинг ёлғиз Ўзига ҳамд бўлсин!\nОртидан Набий келмайдиган зот–саййидимиз ва Набиййимиз Муҳаммадга саловоту салом бўлсин!\nРобитатул Оламил Исломийнинг Ислом Фиқҳи Академияси кенгаши ўзининг Маккаи Мукаррамада, 13 Ражаб, ҳижрий 1409 йил, душанба кунидан то 20 ражаб, ҳижрий 1409 йил, якшанба кунигача (мелодий 1989 йил 19 февралдан мелодий 1989 йил 26 февралгача) бўлиб ўтган ўн биринчи мажлисида оқава сувларнинг тозалангандан кейинги ҳукми ҳақидаги саволни кўриб чиқди. У билан тоҳарат ва ғусл қилиб нопокликни кетказса бўладими? У билан нажосатни кетказса бўладими?\nКимёвий йўллар билан тозалаш бўйича шуғулланувчи мусулмон, адолатли, содиқлик ва омонатдорликда ишончли мутахассислардан сўраб-суриштирилгандан кейин, мазкур сувдан нажосатни кетказиш тўрт босқичда: сизилтириб, ҳаводан ўтказиб, микробларни ўлдириб ва хлор билан зарарсизлантириб амалга оширилиши маълум бўлди. Шундай қилиб, сувнинг таъмида, рангида ва ҳидида нажосатнинг асари қолмайди.\nКейин Академия қуйидаги қарорни қабул қилди:\nАгар оқава сувлар зикр қилинган ва унга ўхшаш йўллар билан тозаланса ҳамда таъмида ҳам, рангида ҳам, ҳидида ҳам нажосатнинг асари қолмаса, пок сувга айланади. У билан бетоҳаратликни ва нажосатни кетказиш жоиздир. Бунга асос, кўп сувга нажосат тушган бўлса, ўша нажосатнинг ундан кетиши ҳамда асари қолмаслиги ила у сув покланади, деган фиқҳий қоидадир.\nСаййидимиз Муҳаммадга, оила аъзоларига ва саҳобаларига саловоту саломлар бўлсин!\nОламларнинг Робби Аллоҳга ҳамд бўлсин!\nҲаммага маълумки, намоз учун шимни қайиришлик макр..\nҲазрат, ҳозирда номаҳрамлар орасида катта фитналар..\nМендан бир танишим 1йил олдин қарз олган эди. Леки..\n50-60 тача мусулмонлар жамоаси фарз намозида сафла..


Трамп қанча миқдорда даромад солиғи тўлаганини маълум қилди » Ўзбекистон янгиликлари – Zamin.uz\n, 27 2020, 19:16\n30 сен, 20:30 905 Дунё\nАҚШ президенти Дональд Трамп сайловолди дебатлар пайтида сўнгги йилларда у миллионлаб доллар даромад солиғини тўлаганини ва бундан қочмаганини айтди. Бу ҳақда CBS News’га таяниб «РБК» хабар қилди.\n«Мен миллионлаб доллар солиқ тўладим. Бир йилда 38 миллион доллар тўлаганман, бошқа йилда эса 27 миллион доллар тўлаганман», – деди президент. Бироқ у гап қайси йиллар ҳақида кетаётганига аниқлик киритмаган.\nТрамп, шунингдек, солиқ декларациялари тайёр бўлгандан кейин уларни эълон қилишга ваъда берди.\nАввалроқ The New Йорк Times газетаси Трамп ўн йилдан бери федерал даромад солиғини тўламаганлиги ҳақида хабар берган эди. Газетанинг ёзишича, 2016 ва 2017 йилларда у фақат 750 доллар федерал даромад солиғини тўлаган. Журналистларнинг таъкидлашича, президент ўз бизнесида даромаддан кўра кўпроқ зарарга кираётгани тўғрисида хабар бериш орқали солиқ тўлашдан қочади.\nНашр аввалроқ Трампни солиқларни тўлашдан бўйин товлашда айблаган эди. Журналистлар 2016 йилда президент 1995 йилда молиявий йўқотишлар туфайли солиқларни сўнгги 18 йил ичида тўламаслик учун қонуний асосга эга эканлигини ёзган эди.\nForbes сўнгги ўн йилликда энг кўп даромад қилган спортчилар рейтингини эълон қилди 24 дек, 18:12\nНега Трамп Нью-Йоркдаги доимий қароргоҳини тарк этмоқда? 01 ноя, 13:08\nИванка Трамп 2018 йилда қанча даромад топгани айтилди 15 июн, 20:14\nТрампнинг куёви йиллаб даромад солиғини тўламагани аниқланди 14 окт, 17:14


23 январь, 2017, 15:38\nФутзал бўйича Ўзбекистон U-20 терма жамоаси бугун йиғинни бошлади. Дастлабки машғулот 10:00дан 12:00га қадар давом этди. Унда чақирилган 20 нафар футзалчининг барчаси иштирок этди.\nШунингдек, "Локомотив"нинг ёш дарвозабони Азиз Хушбоков машғулотларга келиб иштирок этмоқда. Дарвозабонларни миллий терма жамоамизнинг асосий посбони Рустам Умаров шуғуллантирмоқда. Унинг бой тажрибаси эндигина тузилаётган ёшлар терма жамоамиз дарвозабонлари учун яхшигина мактаб вазифасини ўташи шубҳасиз.\nМашғулотларни бош мураббий Хосе Мария Мендез ва ёрдамчи мураббий Нодир Элибоевлар олиб боришмоқда. Бугун кундузги машғулотларда асосан тўп билан ишланадиган енгил машқларга қаратилди. Кечки машғулот 17:00да бошланади.\nБугунги машғулотда қатнашганлар:\nРамил Алмамедов, "Нафис"\nДониёр Маҳмудов, "Нафис"\nМирислом Миралиев, "Пахтакор"\nСуннат Анваров, "Олмалиқ"\nАзиз Хушбоков, "Локомотив"\nХушнур Эркинов, "Ардус"\nИлҳом Хамроев, "Ардус"\nАлиакбар Байбурин, "Ардус"\nШохжаҳон Шоназаров, "Ардус"\nСаидризо Миршаропов, "Ардус"\nАсли Муҳаммадиев, "Ардус"\nАкбар Усмонов, "Ардус"\nОдил Ходиев, "Когон"\nАртур Аминов, "Пахтакор"\nХусниддин Нишонов, "Нафис"\nМеҳрож Худойбердиев, "Нафис"\nРавшан Исматуллаев, "Нафис"\nЛазиз Убайдуллаев, "Нафис"\nДилшод Норматов, "Нафис"\nТимур Сайдуллаев, "Металлург"\nОлим Вохидов, "Бунёдкор"\nЭслатиб ўтамиз, ушбу йиғин сўнггида 27 ва 28 январь кунлари Тожикистон U-20 терма жамоаси билан Тошкентда иккита ўртоқлик учрашуви ўтказилади.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Андижонлик шифокор аёл янги туғилган чақалоқни 2000 ақш долларига пуллади\t12:37, 16 ноябрь 2016\tЎрганган кўнгил ўртанса қўймас, дейдилар. У бу қилмишини такрор содир этиб, уч йилу тўққиз ой муддатга озодликдан маҳрум этилди\nҲуқуқ газетасининг 42-сонида тафсилоти келтирилган жиноят иши ана шу ҳақда. Наргиза (исм-фамилиялар ўзгартирилган) ва Бахтиёрнинг қалбидаги муҳаббат йиллар ўтиб сўнди. Алал-оқибат, икки нафар гулдек дилбандларини мўлтиратиб ажрашиб кетишди.\nЗ.Умарова 2015 йилда ҳам чақалоқ савдоси билан шуғуллангани учун судланган бўлса-да, жазодан ўзига хулоса чиқармасдан яна ўрганган кўнгил ўртанса қўймас қабилида иш тутди. Хонободдаги шифохонага навбатчилиги сабаб уларни ўша ерга олиб борди. Навбатчиликни қабул қилиб олгач, Наргизани ичкарига олиб кирди.Маълум вақт ўтиб, Наргизанинг тўлғоги кучайди...\nЭронлик спортчи аёл спортзалда селфига тушгани учун қамоққа олинди\tЮқори марраларни забт этишнинг 7 та сири\t“Тақдирнинг ўзи мени жазолади...”\tУкраинада илк маротаба уч ота-онадан фарзанд дунёга келди\tЁши орасида катта тавофут бўлган машҳур жуфтликлар\tТанаси бошқа дард билмас ёҳуд Таъмагир шифокорнинг аччиқ изтироблари\tОтправить


Наманганда фан олимпиадаси бошланди - NamanganToday.uz\nMay 22, 2021 - 11:11\nМаълумки, умумтаълим муассасалари ўқувчилари ўртасида фан олимпиадасининг республика босқичи физика, информатика, тарих бўйича Наманган вилоятида бўлиб ўтади.\nШу муносабат билан бугун 22 май куни мазкур фанлар бўйича олимпиаданинг республика босқичининг очилиш маросими бўлиб ўтди. Тантанали очилиш маросимидан сўнг олимпиаданинг 1-тури бошланди. Мамлакатимизнинг энг иқтидорли 111 нафар иштирокчилари қатнашаётган мазкур тадбирда Халқ таълими вазирлигининг Фан олимпиадалари бўйича иқтидорли ўқувчилар билан ишлаш департаменти директори Умид Раҳмонов, вилоят ҳокимининг ўринбосари Ғуломжон Муродхўжаевлар ўқувчиларга синовларда омад ва муваффақиятлар тиладилар.\nТадбирда бевосита Ўзбекистон – Корея халқаро университети ректори Парк Жун Хо ва муассаса профессор ўқитувчилари иштирок этиб, олимпиада жараёнларини юқори баҳолади. Ўқувчилар белгиланган аудиторияларда имтихонларга киришдилар. Физика фанидан 35, информатика фанидан 34, тарих фанидан 42 нафар ўқувчилар учун Наманган муҳандислик-технология институтида ётоқхона, ошхона ва барча шарт-шароитлар яратилган.\nОлимпиаданинг адолатли ва шаффоф ўтиши учун кузатув камералари ўрнатилган бўлиб, тўғридан-тўғри трансляция узатилмоқда. Иштирокчиларнинг ота –оналари ва меҳмонларга жараёнларни кузатиш учун мониторлар ўрнатилган. Таъкидлаш жоизки, мазкур фан олимпиадасининг республика босқичида 7 та вилоят вакиллари қатнашмоқда.\nбошқармаси Ахборот хизмат


Чингизхон даромад манбаими? | www.ziyouz.uz\nБош саҳифа ЯнгиликларЧингизхон даромад манбаими?\nХитойлик тадбиркорлар ички Мўғулистонда жойлашган Чингизхон мақбарасини қайта таъмирлаб, сайёҳликни йўлга қўймоқчилар. Бу эса, ўз навбатида дархадларнинг кучли норозилигига сабаб бўлди. Дархадлар жанубда Хитойдаги автоном Мўғул вилоятидан Россиянинг Забайкалье ўлкасигача бўлган кенг ҳудудда кўчманчи тарзда ҳаёт кечирувчи Хон авлодларидир.\nЧингизхон мақбарасида асосан диний нарсалар, чўян қозон ва ёғоч бут ҳайкаллари каби тарихдан ҳикоя қилувчи қимматбаҳо ашёлар бор. Дархадларнинг фикрича, мақбаранинг қайта қурилиши ва уни фойда келтирувчи сайёҳлик қадамжосига айлантириш Чингизхоннинг руҳини безовта қилади. Чингизхон мақбараси Ордос платосида (ички Мўғулистон) жойлашган. Бино уч гумбазли шаклда қад кўтарган. Кўринишидан мақбара биноси қурилганига кўп бўлгани йўқ. Аммо, ривоятларга қараганда, Чингизхон 1227 йилги сўнгги ҳарбий юришидан олдин ўлимидан сўнг шу ерга кўмишларини васият қилган экан.\nДархадлар мақбара ичида Чингизхоннинг мойчироғини ҳам сақлашади. Хон бу чироқдан диний ибодатлар ўтказишда фойдаланган экан. Ҳар йили маҳаллий мўғуллар бу ерда диний маросим ўтказадилар. Ёғоч челак тўла сутни мақбара ичкарисига қўйишади. Уларнинг фикрича, челак тешикларидан сут қанча кўп тўкилиб, қумга сингиб кетса, келгуси йил шунча ҳосилдор ва баракали бўлади. Мақбарани йирик сайёҳлик комплексига айлантиришни режалаштирган хусусий «Дунлян» фирмаси вакили ҳамон дархадларни кўндириш билан овора. Хугеджилету хоннинг ўттиз тўққизинчи авлодидир.\n«Тўққиз ёшли ўғлим Сонеко мендан кейин ҳам менинг ишимни давом эттириб, маросимларга бош бўлишини хоҳлайман», дейди у. Келиб чиқиши Чингизхонга бориб тақалувчи дархад аёл ҳам хитойлик ишбилармонлар ғоясига қарши фикр билдирди: «Биз бу қурилишга қарши чиқамиз, — дейди у. — Хитойликларнинг биз учун мақбара қуришларининг кераги йўқ. Уларни бизнинг номимиздан фойда кўришларини хоҳламаймиз. Ҳар бир анъанамиз, динимиз ва қарашларимиз биз учун жуда азиз».\nКўпчилик мўғуллар «маданий инқилоб» давридаги даҳшатларни унутганларича йўқ. Маълумотларга қараганда, 10 мингдан 17 минггача мўғуллар коммунистик террор қурбони бўлганлар. 87 минг аҳоли оғир босимга дучор қилинди, 346 минг дархад репрессия қилинган. Улар ушбу масалада БМТнинг Инсон ҳуқуқлари халқаро марказига ёзма мурожаат қилишди. Улар миллийликнинг йўқолиб бораётганидан ташвишдалар. Ҳозирда ички Мўғулистонда 19 млн. хитой, 4 млн. мўғул яшайди. Шундан 2 млн. мўғул ўз она тилида гаплашади. 1 миллиони мўғул ёзувини унутганлари йўқ. Шундай экан, уларнинг хавотирларини тушуниш мумкин.\nШаҳобиддин МУСАЕВ тайёрлади\n← Аввалги Аввалги Дрезден бомбардимонларидан сўнг\nКейинги → Кейинги: Фамилиядошлар мамлакати


Солиқ сиёсати концепцияси: қабул қилинган версияда лойиҳа билан солиштирганда нималар ўзгарди? | NORMA.UZ\nСолиқ сиёсати концепцияси: қабул қилинган версияда лойиҳа билан солиштирганда нималар ўзгарди?\nХалқаро пресс-клубнинг навбатдаги йиғилишида солиқ тизими мавзуси кўтарилди. Иштирокчилар уларни бартараф этиш ва ечимини топиш мақсадида Солиқ тизимини такомиллаштириш концепцияси қабул қилинган тизимдаги муайян муаммоларни муҳокама қилдилар.\nКонцепциянинг дастлабки лойиҳасига ўзгартиришлар киритилди. Тасдиқланган ҳужжатда мутахассислар ва жамоатчилик фикри, шунингдек бизнес ва давлат манфаатлари ўз аксини топди. Спикерлар энг аҳамиятли ечимлар ҳақида батафсил тўхталиб ўтдилар.\nЖамшид Қўчқоров, Бош вазир ўринбосари, молия вазири:\n«Концепцияда давлат харажатларини оптималлаштириш ва макроиқтисодий барқарорликни таъминлаш назарда тутилган.\nИнфляция даражаси 6,2%гача камайди, мазкур кўрсаткич илк бор ҳеч кимда шубҳа уйғотмайди, чунки энди барча маълумотлар билан бемалол танишиш мумкин. Халқаро валюта жамғармаси ҳам бу далилни эътиборга олди.\nСолиқ кодекси устида иш олиб борилмоқда. Концепцияни амалга оширишга жамият ҳам ўз ҳиссасини қўшмоғи лозим, сабаби бу саъй-ҳаракатларнинг бари халқ манфаатлари йўлида амалга оширилмоқда.\n«Солиқ амнистияси»га келсак, ҳозирча ушбу масала кун тартибига қўйилмаган, бироқ биз уни ўрганаяпмиз. Биз вазирликлар ва идоралар даражасида ишлаб чиқаётган бир нечта лойиҳа бор. Пулларни ҳалоллаш ва бошқалар билан боғлиқ юридик масалалар талайгина. Мазкур йўналишлар бўйича иш олиб бормоқдамиз, бу манфаатларимизга мос келишига амин бўлсак, тегишли ҳужжатни қабул қиламиз».\nБеҳзод Мусев, ДСҚ раиси:\n«Барча соҳалардаги солиқ солиш ставкалари қайта кўриб чиқилмоқда. Илғор жаҳон амалиётига асосланган, тадбиркорларнинг таклифлари ҳам инобатга олинадиган тизим жорий этилади.\nСоддалаштирилган электрон ҳисобот яратиш вазифаси қўйилган, бу хўжалик юритувчи субъектлар ишини сезиларли даражада осонлаштиради. Мутахассисларимиз маҳаллий солиқ тизимини такомиллаштириш мақсадида Россия ва Жанубий Корея солиқ тизимининг ишлаш принципини ўрганмоқдалар.\nСолиқ концепциясида бизнес учун максимал қулай шарт-шароитлар яратиш мақсади қўйилган. Бунинг учун корхоналар ходимларига солинадиган солиқларни қисқартириш, соддалаштириш ва оптималлаштириш назарда тутилган. Натижада хуфия иш ҳақи тўланиши ва бошқа қонунга зид хатти-ҳаракатларга барҳам бера оламиз. Яқин пайтгача солиқ органлари тадбиркорларни таъқиб қилишни ўзларининг асосий вазифалари деб билган бўлсалар, эндиликда солиқ тўловчилар учун янада қулай шарт-шароитлар яратишга, очиқчасига фаолият юритишларини таъминлаш учун уларга турли хизматлар кўрсатишга ҳаракат қилаяпмиз.\nҚҚСга ўтиш солиқ юкининг ошишига олиб келмайди, сабаби уни пировард истеъмолчи тўлайди. Биз тадбиркорлар учун қулай шарт-шароитлар яратишни кўзлаётганимизни англаб етиш муҳимдир. Ўз навбатида бизнес ҳам бизга пешвоз чиқишини кутаяпмиз. Бу билан солиқ тизимига бўлган ишончни орттирмоқчимиз. Яқинда солиқ тўловчиларга маслаҳат ёрдами кўрсатиш учун ихтисослаштирилган солиқ маркази ташкил этилади.\nБу йил Давлат бюджети профицитини кутмоқдамиз. Бюджетда юзага келадиган камомаднинг ўрнини тўлдиришга имконимиз бор».\nГўзал Исломова, Ўзбекистон Республикаси Президенти ҳузуридаги ЛБМА директори ўринбосари:\n«Лойиҳа муҳим аҳамиятга эга: илк бор Ҳукумат, вазирликлар, идоралар ва бизнес тарихий ҳужжат яратиш мақсадида яқиндан ҳамкорликка киришди. Концепцияда нафақат иқтисодий соҳада, балки бошқа йўналишларда ҳам ислоҳотлар назарда тутилган.\nСолиқ тизими лойиҳасини тайёрлаш чоғида асосан солиқ юки ва тадбиркорликни ривожлантириш масалалари ечимини топиш кўзланди. Жорий Концепцияда бу масала ҳал этилган.\nСолиқ ставкалари ва кичик бизнес таърифи соддалаштирилди. Бундан буён йиллик обороти 1 млрд сўмгача бўлган барча тадбиркорлар кичик бизнес тоифасига киритилади.\nОборотдан 5%лик солиқ бекор қилинди. Фойда ва дивидендлардан ушлаб қолинадиган солиқлар қисқартирилди. Шу орқали одамларга оз йўқотиш билан инвестициялардан фойда олиш мумкинлигини кўрсатмоқчимиз. Бу мамлакатимизда бизнес янада ривожланиши учун омил бўлади.\nДивидендлар бўйича солиқ ставкасининг пасайтирилиши инвестиция муҳити такомиллаштирилишини англатади, давлат мулоқот қилишга, тадбиркорликни ривожлантиришни қўллаб-қувватлашга тайёрлигидан далолат беради.\nЖисмоний шахслардан олинадиган солиқларга келсак, Концепцияда 12% миқдорида ягона солиқ тўлови белгиланган. Ижтимоий бадалларнинг бекор қилиниши ва мол-мулк ставкаларининг пасайтирилиши инқилобий ўзгартириш бўлди. Ҳаққоний ёндашув жорий этилди, унга ўтиш муайян вақтни талаб этади. Биз ўз муносабатимизни ўзгартиришимиз, солиқларни тўлаб, обод шаҳарлар, арзон таълим, замонавий автобус бекатлари сингари давлат хизматлари кўрсатилишига ўз ҳиссамизни қўшишимизни англаб етмоғимиз лозим.\nСолиқ кодексига барча ўзгартиришлар аста-секни киритилади. Дастлабки ислоҳот йили жуда мураккаб ўтишини инобатга олиш лозим.\nКонцепция устида ишлаш жараёнида жуда кўп таклифлар келиб тушди, улар якуний таҳрирда инобатга олинди. Концепция – трансформация даврига тааллуқли умумий ғоя. У илк катта қадам бўлиб, тизимдаги барча аниқ жиҳатлар кўриб чиқилишини талаб этади ва бу Солиқ кодексида ўз аксини топади.\nКонцепция бюджет тизими такомиллаштирилишини, шу жумладан минтақавий бюджет институтлари мустақиллиги ва барқарорлиги мустаҳкамланишини назарда тутади.\nБанк фаолияти ставкалари пасайтирилиши назарда тутилган, бу ўз навбатида кредит имкониятларини кенгайтиради. Бунинг устига, турли сабабларга кўра ўз фаолиятини тўхтатиб қўйган компанияларни соғломлаштириш бўйича бир қатор чора-тадбирларни амалга ошириш кўзланган».\nЖасур Орипов, ДБҚ раисининг биринчи ўринбосари:\n«Яқинда Президентнинг божхона тизимига доир қарори қабул қилинди. Ҳужжатда янги божхона ставкалари ва назорат усуллари белгиланди, Ўзбекистонга олиб кириладиган товарларни текшириш вақти қисқарди. Тадбиркорлик ва хўжалик фаолиятини қўллаб-қувватлашга доир чора-тадбирлар белгиланди. Қарорда божхона тўловлари ва имтиёзлар бериш тизими қайта кўриб чиқилиши назарда тутилган».\nАдҳам Икромов, ССП раиси:\n«Концепция лойиҳасига доир баҳс-мунозараларда иштирок этган кишилар қулай инвестиция муҳитини яратишга ҳисса қўшишга уринганларини тан олиш лозим. ЯСТ юзасидан кўп баҳслашилди. Уни «соддалаштирилган солиқ» десак ҳам, аслида у тадбиркорлар учун эмас, балки солиқ органлари учун соддалаштирилган: уни ҳисоблаш жуда осон.\nАфсуски, бу йилларда бизнесни ривожлантираётиб, табақалаштирилган усулни кўриб чиқмадик, мамлакат иқтисодиётини ким кўтара олишини қайд этмадик, зеро асосан ўрта ва йирик бизнес бунинг уддасидан чиқа олади. Кичик бизнес аҳолининг кўп қатламларини иш билан таъминласа ҳам, иқтисодиёт ва ЯИМни ўрта ва йирик бизнес шакллантиради. Шу муносабат билан йирик корхоналар зиммасидаги солиқ юки 45%дан 22%гача, ўрта ва кичик корхоналарга эса 35%дан 22%гача пасайтирилди.\nКичик бизнес обороти суммасини белгилаш масаласи ҳам жуда кенг муҳокама қилинди. Эҳтимол, вақт ўтиб, у қайта кўриб чиқилар.\nОчиқ, ҳаққоний ва мувозанатлаштирилган Концепция яратиш ва амалга ошириш мақсади олдимизда турибди. Ўз ўрнида жамият ва бизнес солиқлар лозим даражада тўланишини таъминлаб, бизга катта кўмак беришидан умидвормиз. Қисқа муддатда кўзланган барча янгиликларни жорий эта олишлари учун молия-бухгалтерия органларини ўқитиш тизимини жорий этиш зарур деб ҳисоблаймиз».


ҚЎШНИНИНГ ДИЛИ ОFРИМАСИН\n(40- сон, 2016 й. Қатра)\nДераза тагида болалар тинмай ўйнар, бақир-чақир қилишар эди. Лекин бирорта ҳам ота-она "бу уйда ҳам инсон яшайди, тўпалон қилманглар", демасди. Бир куни хўжайиним "Қўшниларга, Барнохонга айтинг, болалари нарироқда ўйнасин", деди. Мен чиқиб илтимос қилдим.\nБарнохон юзимга кулимсираб:\n- Ҳой Азизахон, энди болалари кўп кўчага кўчиб ўтдингиз, чидайсиз-да, - деди.\nҚаранг, ҳаётнинг мураккаблигини. Мен ҳам, турмуш ўртоғим ҳам оилада ёлғиз бўлганмиз. Яратганнинг иродаси билан қизимиз ҳам ёлғиз бўлиб қолди. Уйга кириб "болам ягоналигини юзимга солди", деб юм-юм йиғладим. Хўрлигим келди. Қизим ўсиб-улғайди. Набиралирим кўпайди.\nЛекин... Қўшнимнинг ўғли фарзанд кўрмади.\nАзизлар, қўшнининг, умуман, ҳеч кимнинг дили ҳеч қачон оғримасин. Бу дунё қайтар дунё эканлигини унутмайлик.\nМастурахон НАСИРДИНОВА, Марҳамат тумани.


Россия Фанлар академиясининг Шарқ қўлёзмалари институтида Ўзбекистоннинг бой маданий мероси намойиш этилди - Darakchi\nРоссия Фанлар академиясининг Шарқ қўлёзмалари институтида Ўзбекистоннинг бой маданий мероси намойиш этилди\nМАДАНИЯТ 08.06.2018, 12:01\nРоссиянинг Санкт-Петербруг шаҳрида, асов Нева дарёси соҳилида Россия Фанлар академиясининг Шарқ қўлёзмалари институти жойлашган. Бу даргоҳда Ўзбекистондан келтирилган ёхуд ўзбек халқининг бой маданий меросига тааллуқли ўнлаб бебаҳо қўлёзмалари сақланади. Улардан бири милодий VIII асрда араб алифбосининг кўфий-ҳижозий хатида кўчирилган Қуръони карим нусхасидир. Қўлёзманинг бир нечта саҳифаси Ўзбекистонда, Қашқадарё вилоятида, Тошкерт ва Бухоро шаҳарларида сақланмоқда. Қолган саҳифалар қаерда экани айни пайтгача номаълумлигича қолаётир.\nМаълумотларга кўра, бу китоб бир пайтлар Қашқадарё вилоятининг Қамаши туманидаги Катта Лангар қишлоғида, тасаввуфдаги Ишқия тариқати шайхлари хонақоҳида сақланган. Шу боис ушбу қўлёзма илмий жамоатчилик орасида “Катта Лангар Қуръони” номини олган. Китобнинг катта қисми – 81 саҳифаси қандай қилиб Россияга бориб қолгани ҳақида ҳам турли-туман тахминлар мавжуд. У Шарқ қўлёзмалари институтига ўтган асрнинг 30-йиллари охирида келтирилган.\nУшбу нусхалардан бир нечтаси “Ўзбекистон маданий мероси – Халқлар ва мамлакатлар ўртасидаги мулоқотга йўл” Иккинчи халқаро конгресси доирасида Санкт-Петербургга келтирилди. Улардан бири қўлёзманинг асл нусхаси сақланаётган Шарқ қўлёзмалари институтига совға қилинди.\n– Бир қарашда бу бироз ғалати туюлиши мумкин, - дейди лойиҳа раҳбари, Ўзбекистон Электрон оммавий ахборот воситалари Миллий ассоциацияси раиси Фирдавс Абдухолиқов. – Аввало бу ушбу нодир қўлёзмадан нусха олиш имконини берган институт раҳбариятидан миннатдорлигимиз ифодаси. Қолаверса, мазкур қўлёзмани тадқиқ қилмоқчи бўлган олим ва мутахассислар учун факсимиле нусхаси жуда қўл келади. Асл нусха эса, инститтнинг бебаҳо хазинаси сифатида дахлсизлигича қолиши лозим.\nЎзбекистондан борган делегация аъзолари институтга шунингдек, Ўзбекистондаги маданий ёдгорликлар ва улардаги битиклар ҳақда ҳикоя қилувчи “Ўзбекистон обидаларидаги битиклар” китоб-альбомлар тўплами туҳфа қилинди.\n— Ўзбекистонга оид қўлёзмаларни ҳақиқий маънода институмизнинг фахри деб айта оламиз, – дейди Россия Фанлар академияси Шарқ қўлёзмалари институти директор Ирина Попова. – Ўзбекистон ҳукумати ва илмий жамоатчилиининг ўз халқи маданий меросини тадқиқ этишга қаратилган ташаббус ва ҳаракатлари таҳсинга лойиқ. Бизнинг институтимиз эшиклари ўзбекистонлик меҳмонлар, тадқиқотчилар, олимлар учун ҳамиша очиқ. Сиз билан ҳамкорлик қилишдан ҳамиша мамнуният ҳиссини туямиз.


Ижодкор Яратганнинг кўзгусидир | Кўнгилдаги масофа\nАслида шоирлик касб эмас. Шоирман деб мақтаниб юрган одам шоир бўладими? Баъзи бир ёшларни уялмай ўзини шоир деб таништириши мени кулгумни келтиради. Ким уларни шоир дейди?\nМен тўртинчи синфдан шеър ёзишни бошлаганман, лекин ҳеч бир жойда шоирман деб айтганим йўқ. Шоир деб халқ, миллат, одамлар тан олса, шунинг ўзи катта гап. Шоирни шоирлигини унинг ўзи белгиламайди.\nАслида, ижодкор одамнинг оддий одамлардан фарқи уни дунёга, одамларга ва ўзига нисбатан ўзгача қараши, оддий қолипларга сиғмаслиги, ҳеч нарсадан қониқмаслиги, деб биламан. Ижодкор аввало ўзига нисбатан муросасиз бўлади. Ўзини жуда кўп тафтиш қилиб яшайди. Одатдаги тушунчалар ва фикрларга, одат ва анъаналарга нисбатан тоқатсиз бўлади.\nУмуман, ижодкор жамиятнинг юзига тутилган Яратганнинг кўзгусидир. Одамлар ижодкор орқали ўзларини танийдилар. Ўзларини ўзлари англаб етадилар. Бу жуда катта фалсафа.\nМана сенга оддий мисол. Умрида бир китоб ўқимаган одам албатта қўшиқ эшитади. Қўшиқда ўз кўнглидаги нарсасини топгандек бўлади. Ишқ, вафо , садоқат, ота – онага муҳаббат мавзуларидаги қўшиқлардан таъсирланади, қайғуга ботади, кўзларига ёш келади. Бу қўшиқлар сўзларини шоирлар ёзган эмасми?\nОддий одам шоирнинг кўнглидан чиққан туйғуларда ўзининг дарду армонлари ифодалангани боис шу ҳолатга тушади. У шоир шеърлари орқали ўз қалбидаги туйғуларни ҳис қилади, ўзини теранроқ англай бошлайди. Ижодкорнинг зиммасидаги масъулият шу боис ҳам жуда улуғдир.\nУмуман, шеър ва шоирлик илоҳий ҳолатдир. Шоир ўз дардларини қоғозга тўкар экан, худди оғир юкдан халос бўлиб осмонга кўтарилган улкан шардек елгил тортади. Шоирнинг дардлари, туйғулари юзлаб, балки минглаб одамларга таниш эканлиги сабаби – ижодкор ижод қилиш пайтида кўнгли орқали илоҳий дунёга боғланади. Ғарб файласуфлари кўнгил дунёсини инсоният хотираси жойлашган улкан хазина ёки онг ости оқими дейишади. Ўқувчилар шеър ўқиётганларида нафақат ижодкор қалбига, балки илоҳиёт дунёсига боғланиб қолганликларини сезмайдилар ҳам…\nДостонбек, узр шеър баҳона баъзи фикрларимни кенгроқ ифодалашга киришиб кетибман.. Майли, шоир бўлмоқчи бўлсанг шуларни эсдан чиқармасанг бўлгани.\nШоир шеър орқали ўзини ўзи қутқаради. Шеър воситасида у жамиятдан, майда туйғулардан, маънавияти пас, бадбин одамлардан юқорига кўтарилади. Шоир учун энг муҳими шу.\nШвеция. 2016 йил 5 май.\n← Дўстимга мактуб Ўтмиш юки →


“Оқ бўрилар” жамоаси 25 ёшда!!! / CHAMPIONAT.asia\n18:27"Милан" Златаннинг ўрнига номзод топиб қўйди 1 18:13"Фиорентина"нинг 3 футболчиси коронавирусдан тузалди 0 17:59Беларусь. "Энергетик-БГУ" дербида ғалабага эришди, Яхшибоевдан навбатдаги гол 103 17:43Лаутаро "Барселона"га ўтишни истамоқда 1 17:41Koronavirus Info. Ўзбекистонда коронавирус инфекциясига чалинган беморларнинг яна 5 нафари бутунлай тузалди 1 17:37Тарихда бугун: Ўзбек ва Эрон футболи афсоналари Миржалол Қосимов ва Али Даи тўқнашуви, Рашидов "Насаф"га қарши 3 17:30Видаль клубининг маошини камайтирмайди 6 17:16Уокер жаримага тортилиши мумкин, у уйига "тунги капалаклар"ни чақирди 15 17:03Ракитич "Милан"га ўтмайди 0 16:46Погба кетсагина Грилиш МЮга ўтиши мумкин 1 16:28"Арсенал" ПСЖ футболчисига даъвогар 0 16:13"Милан" Рангникка трансферлар учун катта маблағ тақдим қилади 1 15:57Саутгейт маошининг камайишига рози бўлди 0 15:40Писарро: "Мен учун А Серия тугаган" 0 15:29Дибала яна бир бор тест топширди 0\n“Оқ бўрилар” жамоаси 25 ёшда!!!\n05 ноя 2019 20:57\nҲар йилнинг 5 ноябрь куни “Шўртан” футбол клуби учун ўзига хос байрам ҳисобланади.\nАйнан 1994 йилнинг ушбу санасида “Оқ бўрилар” жамоаси Ғузор тумани ҳокимлигида қонуний рўйхатдан ўтказилди ва Профессионал мақомга эга бўлди.\nФутбол бу ерда расман илк бор ХХ асрнинг 70-йилларида шаклланиб улгурди. Аслида, бунга қадар ҳам туманда футбол анча йиллардан буён ўйналиб келинганди. Маҳаллий аҳоли талаби ва эҳтиёжидан келиб чиқиб, 1975 йилда туман марказида ҳозирги “Марказий” стадион ҳашар йўли билан қуриб битказилди.\nШундай қилиб, “Оқ олтин” номи билан жамоа катта футболдаги илк фаолиятини бошлади. Ғузор футболининг тамал тошини қўйган, кўплаб ёшларга устозлик қилган марҳум Эшмурод бобо Чоршанбиев миллионлар ўйини билан боғлиқ барча ишларда бош-қош бўлди. Ғузор жамоаси 1986 йилги мавсумдан эътиборан собиқ Иттифоқ чемпионатининг Республика миқёсидаги мусобақасида ўз иштирокини бошлади.\nЙиллар ўтиши билан туман футболи босқичма-босқич ривожланиб, равнақ топиб борди. Спортга, шу жумладан футболга ошно тутинган ёш истеъдодлар сафи ортиб борди. Мустақиллик йиллари эса бу борадаги имкониятлар янада кенгайди. Олий ва биринчи лигалар қаторида вилоят чемпионатларига ҳам эътибор кучайди.\nЎша йиллари туманда бир нечта жамоалар ўз фаолиятини бошлаган эди. Улар ичида энг кучли ва яхши шаклланган катта бир “Оқ олтин” жамоасини Ғузор футболининг етакчилари иккига бўлиш режасини илгари суришди. Жамоанинг бирига “Шўртан”, иккинчисига “Ёшлик” дея ном берилди. Ёшларга Эшмурод бобо, “Шўртан”га эса туман спортида катта из қолдирган Баҳодир Аҳмедов устозлик қиладиган бўлишди. Шундан сўнг, иккала жамоа ўртасида соғлом рақобат юзага келди.\n1995 йилги вилоят биринчилиги икки гуруҳда ташкиллаштирилди. Мавсум охирида воҳа чемпионлигини аниқлаш айнан шу иккала жамоа чекига тушди. Таркибида тажрибали футболчилари бор бўлган “Шўртан” ўз устозлари Эшмурод Чоршанбиев йигитларини жуда кескин ва муросасиз ўйинда мағлуб этишди - 1:0.\n1995 йилнинг октябрь ойида Қорақалпоғистон Республикаси, Тошкент шаҳри ва вилоятлар чемпионлари биринчи лигага бериладиган учта йўлланма учун Чирчиқ, Фарғона ва Қарши шаҳарларида тўпланишди. Бўлиб ўтган гуруҳ учрашувларидан сўнг, “Бўкалик” (Тошкент вилояти), “Тўқимачи” (Фарғона) ҳамда “Шўртан” (Ғузор) жамоалари биринчи лига иштирокчиларига айланишди.\nҒузорликларнинг бундай муваффақиятга эришишида энг аввало вилоят ҳокими, марҳум Нуриддин Зайниевнинг ташаббуси, жамоа ҳомийлари - “Шўртан нефть ва газ қазиб чиқариш бошқармаси” (аввалги “Шўртаннефтгаз” МЧЖ собиқ раҳбарлари Олим Муродов ва Илҳом Норчаев), “Шўртангазкимё” мажмуаси (аввалги бошлиғи Алишер Султонов) ёрдами муҳим аҳамият касб этди.\nБиринчи лигада жамоанинг оёққа туриши, шарт-шароитларни яратиш, ўз ўрни ва мавқеини топиши учун маълум муддат вақт керак бўлди. Дастлаб, “Шўртан” уй учрашувларини 2001 йилгача Қарши шаҳридаги “Геолог” стадионида ўтказиб келди.\nЯнги аср бошида Ғузорда ҳам профессионал даражадаги шароитлар – замонавий стадион, барча шароитлар яратилган база бунёд этилгандан кейингина “Оқ бўрилар” жамоаси 2001 йилнинг июль ойида ўз шаҳрига кўчиб ўтди.\nОрадан қисқа вақт ўтиб, Ғузор футболининг кўтарилиш сари юриши давом этди. Бу зафарли юриш 2003 йилги вилоят ҳокими Кубогидаги “кумушь” медал билан бошланди. Кейинги мавсум биринчи лига 22 та жамоа ўртасида икки минтақада старт олди. Жамоалар ҳар бир минтақада ўзаро тўрт бор бир-бирларига рўбарў келишди. Узоқ давом этган баҳслардан сўнг, “Ғарб”дан “Тўпаланг” (Сариосиё) ва “Шўртан” (Ғузор), “Шарқ”дан эса “NBU-Осиё” (Тошкент) ҳамда “Цементчи” (Қувасой) жамоалари муваффақият қозонишди.\nНоябрь ойининг ўрталарида пойтахтда Олий лигага ўтиш учун ушбу тўрт жамоа ўртасида ўтиш турнири ташкиллаштирилди. Даставвал, майдонга “Шўртан” ва “Тўпаланг” жамоалари тушишди. Шиддатли кечган учрашувда ғузорликларнинг қўли баланд келди - 2:1. Ғузорликлар “Цементчи”га қарши кечган иккинчи учрашувда ҳам ғалаба қозонишди - 2:0. Бу ғузорликларга муддатидан олдин Олий лига йўлланмасини тақдим этди. Сўнгги баҳсни пойтахт “банкчилари”га қарши ўтказган марҳум Шамил Толибов шогирдлари дуранг натижага рози бўлишди - 2:2.\nОлий лигада “Оқ бўрилар” жамоаси дадил қадам ташлади. Мамлакатимиз футболининг элитасида илк муваффақиятга ғузорликлар 2008 йили эришишди. Баҳром Ҳакимов бошчилигида янги мавсум арафасида анъанавий тарзда ўтказиб келинаётган Ўзбекистон футбол федерацияси Кубоги қўлга киритилди.\n2008 йил. Финал. ЎФФ сунъий майдони.\n“Шўртан” (Ғузор) - “Кимёгар” (Чирчиқ) - 2:1.\nБош ҳакам: Р.Саидов.\n“Шўртан”: Д.Тошматов, И.Кликунов, Р.Ҳакимов, Д.Досанов, К.Жўраев, А.Йўлдошев (А.Токов, 46, А.Власичев, 70), Б.Омонов, Б.Ҳайдаров, С.Сайфиев, Б.Ваҳобов, З.Полвонов (И.Таран, 46).\nГоллар: И.Таран (60), Б.Ҳайдаров (85-пенальтидан).\nЖамоа ўша мавсумда кўзланган мақсадига эришди, илк бор турнир жадвалининг кучли ўнлигидан жой олди.\nКейинги муваффақият ҳам ўзини кўп куттирмади. 2010 йилги мавсум якунларига кўра, “Оқ бўрилар” жамоаси турнир жадвалида фахрли тўртинчи ўринни эгаллаш билан бир қаторда, мамлакат Кубоги финалига қадар етиб борди. Финалда муносиб иштирок этган Эдгар Гесс шогирдалари “қалдирғочлар” жамоасига кичик ҳисобда (0:1) имкониятни бой беришди.\nНавбатдаги мавсум “Шўртан” жамоасининг тарихига чин маънода зарҳал ҳарфлар билан ёзилди. 2011 йили Ғузорга Халқаро футбол мусобақаси кириб келди. Ўтган йилги Чемпионат якунларига кўра, жамоага Осиё футбол Конфедерацияси турнирида иштирок этиш ҳуқуқи берилди.\nОФК Кубоги-2011 мусобақасининг гуруҳ босқичида иккинчи ўринни эгаллаган Э.Гесс шогирдлари, 1/8 финалига қадар етиб боришди.\nАфсуски, шундан кейин жамоанинг фаолиятида пасайишлар ҳам кузатилди.\n2013 йилга келиб, муваффақиятсизликлар гирдорбига тушиб қолган “Шўртан” Олий лига билан хайрлашди. Тўғри бир йил ичида жамоа юқори элитага қайтди. Лекин 2017 йилги мавсум натижалари кўнгилдагидек бўлмади.\nАйни пайтда жамоа икки мавсумдан буён Ўзбекистон Биринчилиги ПРО-Лига ва мамлакат Кубоги мусобақаларида қатнашиб келмоқда.\nШу кунгача эса жамоанинг кўрсаткичлари қуйидагича бўлди:\n1996 йили 19 ўрин(Биринчи лига)\n1997 йили 9 ўрин (Биринчи лига)\n1998 йили 9 ўрин (Биринчи лига)\n1999 йили 10 ўрин (Биринчи лига)\n2000 йили 14 ўрин (Биринчи лига)\n2001 йили 6 ўрин(Биринчи лига)\n2002 йили 9 ўрин(Биринчи лига)\n2003 йили 7 ўрин(Биринчи лига)\n2004 йили 1 ўрин ва Олий лига йўлланмаси\n2005 йили 13 ўрин (Олий лига)\n2006 йили 12 ўрин (Олий лига)\n2007 йили 13 ўрин (Олий лига)\n2008 йили 10 ўрин (Олий лига)\nЎзбекистон ПФЛ Кубоги соҳиби\n2009 йили 8 ўрин (Олий лига)\n2010 йили 4 ўрин (Олий лига)\nЎзбекистон Кубоги финал ўйини.\n2011 йили 7 ўрин (Олий лига)\nЎша йили ОФК Кубоги иштирокчиси\n2012 йили 8 ўрин (Олий лига)\n2013 йили 13 ўрин (Олий лига)\nБиринчи лигага тушиб кетди.\n2014 йили 1 ўрин (Биринчи лига)\nОлий лига йўлланмаси қўлга киритилди.\n2015 йили 11 ўрин (Олий лига)\n2016 йили 9 ўрин (Олий лига)\n2017 йили 14 ўрин (Олий лига)\n2018 йили 6 ўрин (ПРО-Лига “А”)\nШу кунгача, “Шўртан” жамоасида қуйидаги мураббийлар фаолият кўрсатиб келишди:\n1994-1995 йиллар - Эшмурод Чоршанбиев;\n1996-1997 йиллар - Геннадий Михайлуца, Марс Ҳусниддинов;\n1998-1999 йиллар - Анвар Сметлаев, Геннадий Михайлуца;\n2000 йил - Баҳодир Аҳмедов, Виктор Алешников;\n2001- 2003 йиллар - Виктор Алешников, Шуҳрат Акмирзаев;\n2004-2005 йиллар - Шамиль Толибов;\n2006 йил - Шамиль Толибов, Владимир Павленко, Шуҳрат Акмирзаев, Рауф Инилеев;\n2007 йил - Зоир Тўрақулов, Сеид Сеидов, Владимир Пачко;\n2008 йил - Тачмурод Агамуродов, Зоир Тўрақулов;\n2008-2009 йиллар - Баҳром Ҳакимов, Виктор Пасулько;\n2009 йил - Усмон Тошев;\n2009-2011 йиллар - Эдгар Гесс;\n2012 йил - Тачмурод Агамуродов, Ихтиёр Каримов;\n2013 йил - Игорь Криушенко; Эдгар Гесс;\n2014-2015 йиллар - Мухтор Қурбонов;\n2016 йил - Зоир Тўрақулов, Ихтиёр Каримов;\n2017 йил - Александр Волков, Ихтиёр Каримов, Геннадий Кочнев;\n2018 йил - Асрор Алиқулов (биринчи давра), Ёрқин Назаров (иккинчи давра);\n2019 йил - Сергей Ковшов.\nТурли йилларда Э.Тожибоев, С.Усмонхўжаев, А.Ибрагимов, Д.Жатдоев, Б.Ваҳобов, А.Критинин, Б.Ҳайдаров, Р.Ҳакимов, Б.Омонов, И.Таран, А.Власичев, Д.Досанов, И.Кликунов, Д.Тошматов, К.Жўраев, А.Токов, Б.Омонов, С.Сайфиев, З.Полвонов, П.Агбо, Л.Кошелев, А.Макосин, В.Понамарев, Ж.Отақулов, А.Корнейчук, И.Юлдашев, В.Афонин, А.Мерзляков, Я.Крушельницкий, А.Алиқулов, Ш.Эркинов, ака-ука Зайниддин ва Фарҳод Тожиевлар, каби маҳаллий футболчилар билан бир қаторда Г.Мегреладзе (Грузия), А.Геворкян (Туркманистон), М.Алавидзе (Грузия), П.Вуйович (Монтенегро), У.Миласавлевич (Сербия), С.Таина (Кот Д Иувар, Африка), У.Ихореоме (Африка), П.Агбо (Украина) каби легионерлар “Шўртан” шарафини ҳимоя қилишди.\nБугунги байрам кунида биз “Шўртан” ПФК МЧЖ раҳбарияти, ишчи-ходимлари, мураббийлари ва футболчилари номидан кўп минг сонли Ғузорлик мухлисларини, барча барчани, “Оқ бўрилар” жамоасига бефарқ бўлмаган ватандошларимизни 25 йиллик айём билан табриклаймиз. Ҳаммага соғлик, саломатлик, хотиржамлик тилаб қоламиз. Футбол ҳамиша инсонлар қалбига қувноқлик, хушнудлик, байрам кайфиятини олиб кирсин!\nЕвропанинг 2020 йилдаги энг яхши ёш футболчиси аниқланди 6\nЗиеш "Челси"ни яна бир "Аякс" футболчисини харид қилишга ундамоқда 7\nНидерландиянинг АҚШ ва Испанияга қарши ўйинлар учун эълон қилган кенгайтирилган таркиби билан танишинг 4\n"Шўртан"нинг логотипи янгиланди 15


Эрингизни маъшуқасига қарши курашда асқатадиган 5 тавсия - 29 Октября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2018-04-27, 12:49 PM\nГлавная » 2016 » Октябрь » 29 » Эрингизни маъшуқасига қарши курашда асқатадиган 5 тавсия\nСтатистик маълумотларга кўра, 10 эркакдан 8 таси умрида бир марта бўлса-да, севимли ёрига хиёнат қилар экан. Руҳшунослар аёлларга фақатгина бир маслаҳат, ҳар қандай вазиятга тайёр туриш ва ақл билан ёндашишни тавсия этишади. Эрнинг хиёнатини кечириш ёки кечирмасликни ҳар бир аёлнинг ўзи ҳал қилади. Файзли оиланинг гулдек бекасининг қаршисида уч йўл туради: ҳаммасига кўз юмиб яшаш, ажрашиш ҳамда оилани сақлаб қолиш учун курашиш. Бироқ эрнинг кетини ковлаштириш, суриштиришдан олдин яхшилаб ўйлаб кўринг! Ахтарган одам, албатта ўзига керакли нарсани топиши аниқ. Тажрибамдан келиб чиқиб айтаман, эрингизни кўчадаги «ҳунар»лари ҳақида қанчалар камроқ билсангиз, асабийлашишлар ҳам сиздан чекинар экан. Ҳақиқат ҳар доим аччиқ бўлган, сиз уни «ҳазм» қила олармикансиз?! Балки ҳеч нарсага эътибор бермай, тинчгина яшашда давом этган маъқулдир... Ахир от айланиб, қозиғини топади деган мақол бежизга айтилмаган-ку!\nАгар ҳисларингизни бошқаришга кучингиз етмаса, ёлғиз қолингда, ичингиз бўшатиш учун йиғлаб олинг. Сўнг ўзингизни қўлга олишга урининг. Ваҳимага берилиб, пашшадан фил ясаманг! Рашкдан ёнаётган бўлсангизда, ҳаммасига нуқта қўйиш учун муносабатларга аниқлик киритишни истасангизда, маслаҳатим, бу ишни қила кўрманг! Чунки фойдаси йўқ... Жаҳлингиз эрингизни сизга қарши қилиб қўяди.\nЖангга киришдан аввал душман томонни яхшилаб ўрганиш, шунингдек, қарши тараф билан сулҳ тузиш каби ҳолатлар ҳам бор. Бу ишга киришишдан аввал яхшилаб фикрлаб кўринг, сиз эрингизни маъшуқаси билан юзма-юз келишга тайёрмисиз? Унутманг, сиз ёлғиз эмассиз! Эрингиз фақат сизга эмас, балки ота-онаси, жигарларига ҳам керак. Шунинг учун душман тараф билан учрашгани элчи сифатида қайнона, хола-амма, қайин-бўйинларни юборган яхши эмасми? Ҳар ҳолда улар сиздан кўра босиқлик билан гаплашиши мумкин. Яна, ўша аёлнинг олдида обрўингиз тўкилмаслигига ҳам ёрдам беради.\nЎзингизга эътиборли бўлинг! Пулингиз ва вақтингизни имкон қадар ўзингизга сарфланг. Аёл ўзини севсагина, эркак томонидан ҳам севилишга эришади. Муаммодан диққатингизни узоқлаштиринг, фарзандларнингиз ва ўзингиз билан чалғисангиз... Вақтнинг ўтиши осонлашади. Муаммога ҳам бошқа ракурсдан назар солаётганингизни ўзингиз ҳам ҳис қиласиз.\nАсосийси, эрингиз хотиржам ва ўзига ишонган рафиқасини кўриб, танимай қолсин! Оилани сақлаб қолишни ният қилган экансиз, ҳаммасини бошидан бошланг. Ортда қолган хатоларни ҳадеб эслаш сизга ярашмайди!\nУнутманг! Фолбин-у иссиқ-совуқчиларга қатнаманг! Барибир фойдаси йўқ! Дуога қўл очиб, ниятингиз ижобатини Тангридан сўранг!\nКатегория: Foydali maslahatlar / Полезны советы | Просмотров: 304 | | Теги: #habarlar, #uznews, #новости, #newsuz, #Yangiliklar, #Yangilik, #ahborot, #news, #xabarlar | Рейтинг: 0.0/0


Озиб олдингизми? Натижани сақлаб қолинг! - Darakchi\nСУҒДИЁНА 08.06.2019, 12:23\nВазннинг қайта ошиши, одатда, аввалдан нотўғри озиш оқибати бўлади. Кўпчилик «Бир ҳафта чидаб турсам, кейин бемалол яшайвераман», деган фикрда бўлади. Афсуски, организм сизнинг бу макрингизга чув тушмайди. Бемалол овқатлангач, бўшаб қолган тери ости яна тўла бошлайди. Боз устига, аввалгидан ҳам кўпроқ семирганингизни сезиб қоласиз. Гап шундаки, организм ёғни қувват учун сарфлайди. У мабодо “очарчилик” бошланиб, одамга қувват етишмаса, тери остида йиғилган ёғ захирасини ишлата бошлайди. Билсангиз керак, организм ҳаёт учун курашишга дастурланган. Сиз парҳез қилганингизда, организм «очарчилик бошланди» деган фикрга келади ва захира ғамлашни бошлайди. Бунинг устига кам ҳаракат қилсангиз, захира борган сари ортиб бораверади. Шунингдек, қисқа парҳезларда, мушаклар массаси камаяди. Ёғлар эса айнан мушакда парчаланади. Улар кам бўлгач, парчаланиш жараёнлари ҳам шунга яраша бўлади-да.


02:06 28 Феврал 2020\n14:05 17.01.2020 Ҳавола олиш\nБаландлиги 375 метр бўлган Тошкент телеминорасини қуриш ишлари 1978 йилда бошланиб, 1984 йилда тугатилган.\nТОШКЕНТ, 17 янв - Sputnik. 2020 йилнинг 15 январ куни 375 метрлик Тошкент телеминораси 35 ёшга тўлди. Иншоот баландлиги бўйича марказий Оиёда биринчи, МДҲда эса иккинчи ўринда туради.\nТелеминора дунё бўйича 11 поғонани эгаллаб турибди. Унинг ичига кириш ва сайр қилиш учун чипта нархи 35 минг сўмни ташкил этади. 7-16 ёшгача бўлганлар учун эса чипта нархи 15 минг сўм. Дам олиш кунларида нархлар 5000 сўмдан оширилади.\nШунингдек, меҳмонларга қулайлик яратиш мақсадида минора ичида QR-кодли тизим қурилмалари ўрнатилган. 2019 йил 16-ноябрдан бошлаб эса телеминорага чиқиш учун паспорт талаб этиш тартиби тўхтатилган.\nБаландлиги 375 метр бўлган телеминорани қуриш ишлари 1978 йилда бошланиб, 1984 йилда тугатилган. 1985 йил 15 январда фаолият юрита бошлаган. Миноранинг 100 метр баландликдаги қисмида томоша майдончаси жойлашган. Бундан ташқари кўк ва қизил заллар бўлиб, айни дамда қизил залда таъмирлаш ишлари олиб борилмоқда.\nМиноранинг қолган бошқа қаватлари техник қаватлар ҳисобланади. Шахтанинг ичидан учта лифт ўтган. 1биринчи ва учинчилифт меҳмонларга, иккинчи лифт эса ишчилар учун мўлжалланган. Телеминоранинг оғирлиги техникасиз 6000 тонна, техникалар билан 16.000 тонна ҳисобланади.\nМинора қаддини кўтариб турган 3 та оёқларининг ҳар бири 90 метрдан, оғирлиги эса 540 тоннадан иборат.


“Пенсия борасида келиб тушаётган мурожаатларнинг аксарияти пенсия камлиги билан боғлиқ. Бироқ пенсия миқдори иш стажи ва даромадга қараб белгиланади”, – дейди Пенсия жамғармаси Тошкент шаҳар бошқармаси бошлиғи Гулнора Муродова. У ишсиз ёшларни ҳозирдан пенсия борасида қайғуришга, ижтимоий тўловни бир йилда бир марта тўлаб, бир йиллик стажга эга бўлишга чақирди.\n7 октябр куни Пенсия жамғармаси Тошкент шаҳар бошқармаси бошлиғи ва шаҳар халқ қабулхонаси масъуллари аҳоли билан пенсия ва нафақалар таъминоти борасида сайёр қабул ўтказди.\nАҳоли асосан пенсия миқдорининг камлиги борасида масъулларга мурожаат қилди.\nБошқарма бошлиғи Гулнора Муродова Кun.uz’га берган интервюсида нима сабабдан пенсия кам ҳисобланиши ва пенсия тизимига оид ҳозирги ҳолат ҳақида гапирди.\n“Ҳозирда ҳам пенсия таъминотида одамларда норозилик бор, йўқ демайман. Фуқаролар пенсиянинг минимал миқдорлари камлигидан шикоят қилишади. Ҳозирги кунда тўлиқ иш стажига эга бўлмаган пенсиялар миқдори 440 минг сўмни ташкил этади. Шаҳар бўйича қачон сайёр қабулга борсам, шу тайинланган 440 минг сўмлик пенсия миқдори камлигидан мурожаатларни эшитаман: коммунал хизматлар, дори-дармон бор, етмайди деб эътироз билдиришади. Пенсия тайинланиши фуқаронинг ўзининг ойлик иш ҳақи миқдори ва бошқа расмий даромадларига боғлиқ. Қанчалик кўп даромад ва иш стажига эга бўлса, пенсия ҳам шунча кўп бўлади.\nМинимал миқдорга тўхталадиган бўлсак, айнан фуқароларнинг таклифларига асосан, 2021 йил 1 июлдан бошлаб минимал пенсиялар миқдори 256 минг сўмдан бирдан 400 минг сўмга кўтарилди. Пенсияларнинг кам миқдорлари босқичма-босқич кўтариб борилишини аҳолига тушунтиряпмиз.\nРеспублика аҳолиси, айниқса ёшлар, ҳозирдан пенсиясини ўйлашлари керак. Фуқаро ҳозирда ишсиз юриб, даромадга эга бўлмаса, ушбу даврлари меҳнат стажига кирмайди. Ушбу давр учун ҳеч қандай тўлов тўлаб берилмайди. Қачонки, фуқаро ўзини ўзи банд қилган шахс сифатида рўйхатдан ўтиб, БҲМнинг бир баробари миқдорида ижтимоий солиқни тўлаб борса, бир йиллик иш стажига ўтади.\nБир йилда бир марта 270 минг сўм тўлаган фуқаро келажакда бир йил банд бўлган ҳисобланиб, шу йил иш стажига ўтади.\nКўпчилик, бир йиллик стаж ҳисобланиши учун тўланадиган 270 минг сўмни ҳар ой тўлаш керак деб тушунади. Йўқ, ундай эмас. Бир йилда бир марта тўланса, бир йиллик стажга ўтади”, – дейди Гулнора Муродова.\nЭслатиб ўтамиз, президентнинг «Аҳолини ижтимоий қўллаб-қувватлаш тизимини янада такомиллаштиришга қаратилган қўшимча чора-тадбирлар тўғрисида»ги фармонига мувофиқ пенсия ва нафақалар миқдори жорий йилнинг июл ойидан оширилганди.\nШунингдек, август ойида Ўзбекистонда пенсия ва нафақа олувчилар сони 4 миллионга яқинлашгани маълум қилинди.


Амударёда ерлар лазерли қурилма ёрдамида текисланади- Kruz.uz\nАмударёда ерлар лазерли қурилма ёрдамида текисланади\n22:22, 09.02.2019 592 0 Амударё тумани\nБугунги кунда фермер хўжаликлари тараққиётини янги техникаларсиз тасаввур қилиш қийин. Шу сабабдан ҳам туманимиздаги кўпчилик фермер хўжаликлари ўз фаолиятини ривожлантириш мақсадида техникалар паркини тўлдиришга катта эътибор қаратмоқдалар.\nТуманимизнинг Тўлқин овулида фаолият юритаётган “Тўлқинли Исмоил чорвадор” фермер хўжалиги раҳбари Азамат Маткаримов ҳам хўжаликнинг моддий-техника базасини мустаҳкамлаш масаласини асосий вазифалардан бири деб билади.\nЯқинда фермер хўжалиги балансига лизинг асосида 4 та трактор, лазер ёрдамида ер текислайдиган 2 та агрегат, 2 та плуг ва 1 та ер ҳайдаш агрегати, 1 дона буғдой экадиган сеялка олиб келинди.\nФермер хўжалигига лазерли ер текислаш агрегатининг олиб келиниши нафақат ушбу фермер хўжалиги, балки туманимизда фаолият юритаётган қишлоқ хўжалиги корхоналари учун ҳам катта воқеа бўлди.\nМаълумки, бизнинг шароитимизда пахта жўяклар бўйлаб юзалаб суғорилади. Бунда, асосан майдонлар текисланмагани туфайли, узатилган сувнинг ярмига яқин қисми йўқотилади. Сув сарфини камайтириш ва кўпроқ ҳосилдорликка эришиш учун эса ерни текислаш зарур. Далалар юзасини етарли миқдорда текислаш учун кейинги йилларда лазерли бошқарувга эга анъанавий текислагичлар қўлланилмоқда.\nСуғориладиган ерларни лазерли қурилма ёрдамида текислаш нафақат сувни тежаш ва суғориш пайтидаги меҳнат самарадорлиги ошириш, балки парвариш қилинаётган қишлоқ хўжалиги экинлари ҳосилдорлигини ошириш, сув-ер ресурсларидан фойдаланиш унумдорлигини оширишга ҳам хизмат қилади.\nМутахассисларнинг ҳисоб-китобига кўра, лазерли текислаш амалга оширилган далаларда пахта етиштиришда ишчи кучи учун харажатлар 11 фоизга, суғориш харажатлари 20 фоизга, сув сарфи 20 фоизга камайди. Бунда ҳосилдорлик ҳар бир гектардан ўртача икки ярим центнерга, фойда эса салкам 60 фоизга ошади. Умуман олганда, лазерли режалаштириш қўлланилган далаларда етиштирилган пахтанинг рентабеллиги 10 фоиздан 15 фоизга ошиши мумкин. Бундай самарага эгат ётқизиш ва молалаш тадбирларидан воз кечиш, шунингдек, насос ва ишчи кучи каби суғориш харажатларини қисқартириш ҳисобига эришилади.\nАйтиш керакки, “Тўлқинли Исмоил чорвадор” фермер хўжалиги кўп тармоқли хўжаликлардан саналади. Кўп тармоқли фаолиятни йўлга қўйиш орқали фермер турли йилларда табиий шароит ноқулай келиши сабабли ҳосилдорлик пасайиши натижасида олинадиган фойда камайиб кетган ҳолларда бошқа тармоқдан уларни қоплаб, хўжалик молиявий ҳолатининг турғунлигини таъминлаб келмоқда. Қолаверса, пахта ва ғалладан ташқари чорвачилик, балиқчилик ва бошқа тармоқларнинг йўлга қўйилгани натижасида қишлоқ аҳолисининг йил давомида иш билан бандлиги таъминланмоқда. Энг муҳими, фермер эл дастурхони тўкинлигига ҳисса қўшиб, аҳолининг озиқ-овқатга бўлган эҳтиёжини қондириш, айниқса, чорва маҳсулотларидан гўшт, сут, тухумга бўлган эҳтиёжларини таъминлашга ҳисса қўшмоқда.


ЎФА тотализатор ва келишилган ўйинларда иштирок этаётган шахсларни аниқлаб, жазога тортди – Газета.uz\nФото: Ўзбекистон Футбол федерацияси.\nЎФА тотализатор ва келишилган ўйинларда иштирок этаётган шахсларни аниқлаб, жазога тортди\nЎФА келишилган ўйинларда иштирок этган «Зарангари» футбол клуби раҳбари Фурқат Тоировни 1 йилга футболдан четлаштирди ва 20 миллион сўм жарима жазоси қўллади.\n10 июн 2019, 17:54 Спорт\nЎзбекистон футбол ассоциацияси қошида ташкил этилган махсус инспекция тотализатор ва келишилган ўйинларда иштирок этаётган шахсларга нисбатан кескин курашиб келмоқда. Ана шундай чора-тадбирлар натижасида тотализатор ва келишилган ўйинларда иштирок этаётган шахслар аниқланди. Бу ҳақда ЎФА матбуот хизмати хабар берди.\n«Зарангари» футбол клуби раҳбари Фурқат Тоировнинг ЎзПФЛга тақдим этган хати асосида ЎФА махсус инспекцияси суриштирув ишларини олиб борди.\nХатда «Зарангари» футбол клубининг беш нафар футболчиси келишилган ўйинларда гумон қилинаётгани айтилган бўлиб, уларнинг исм-шарифлари аниқ кўрсатиб ўтилганди. Кейинроқ маълум бўлдики, клуб раҳбариятининг ўзи ноҳалол футболга йўл очиб берган ва бу ишга унамаган футболчиларни туҳмат тариқасида жамоадан четлаштириш чорасини кўрмоқчи бўлган.\n«Зарангари» футбол клуби раҳбари Фурқат Тоиров «Зарангари"да молиявий муаммолар борлигини рўкач қилиб, жамоанинг барча ишларига эндиликда Шерзод Сатторов жавобгар бўлишини футболчиларга расман маълум қилган (Шерзод Сатторов ЎзПФЛ рўйхатидан «Иттифоқ-Бухоро» футбол клуби бош мураббийи сифатида ўтган). «Зарангари» футболчилари Ф.Тоировдан ҳозирги кунгача бўлган молиявий ҳисоб-китобни қилишини талаб қилишган. Мана шу масалада муаммо келиб чиққан.\nКейинроқ Ш. Сатторов барча масалани ўзи ҳал қилишини, керак бўлса трансфер ойнаси очилмаёқ янги футболчиларни жамоага олиб келишга қудрати етиши ҳақида айтган. Ойликдан ташқари пул ишлаш ниятида бўлган футболчилар унинг кўрсатмаси билан тотализаторда иштирок этишлари кераклигини уқтирмоқчи бўлган.\nЎФА махсус инспекцияси Фурқат Тоиров ҳамда Шерзод Сатторовнинг футболчилар билан суҳбатлари ёзилган аудиоёзувни тўлиқ қўлга киритди. Маълум бўлдики, Ш. Сатторов ҳамда Ф.Тоиров режасига унамаган футболчиларни ЎзПФЛ орқали гумонлантирилиб, улардан халос бўлишни истаган. Раҳбарлардан фарқли ўлароқ, футболчилар алоҳида-алоҳида суҳбатдан ўтказилганда, уларнинг фикрлари асосли бўлиб чиқди, жамоа аъзолари фактлар асосида кўрсатма бердилар.\nЮқоридагилардан келиб чиқиб, ЎФА Интизом ва одоб-ахлоқ (этика) қўмитаси қарор қабул қилди. Унга кўра «Иттифоқ-Бухоро» жамоаси бош мураббийи Шерзод Сатторовнинг қилмишлари кечириб бўлмас, деб ҳисобланди ва у бир умрга футболга алоқадор барча фаолиятдан четлаштирилди. Ш. Сатторов Бухоро вилоятидаги мактаблардан бирида жисмоний тарбиядан ҳам дарс бериши ҳақида айтиб ўтди. Ёш авлодни унинг каби кишилар бошқармаслиги керак деб ҳисобланиб, ЎФА қўмита қарорини мазкур мактабга ҳам тақдим этади. Шунингдек, аудиоёзувларга кўра, Ш. Сатторов ЎФА ҳамда ЎзПФЛнинг айрим ходимларини ҳақорат қилган, уларга жиддий туҳматлар ёғдирган.\nЎФА Интизом ва одоб-ахлоқ (этика) қўмитаси «Зарангари» футбол клуби раҳбари Фурқат Тоировни 1 йилга футболдан четлаштирди ва 20 миллион сўм жарима жазоси қўллади. Кейинги текширувлар жараёнида унинг ҳам келишилган ўйинларга алоқадорлиги факти топилса, жазо ўзгартирилади.\nЎзбекистон футбол ассоциацияси футбол соҳасида фаолият юритаётган барча инсонларни огоҳлантиради: мураббий, футболчи, мутахассис — ким бўлишидан қатъи назар келишилган ўйинларга алоқадорлиги аниқланса, белгиланган тартибда қатъий жазога тортилади.\n«Газета.uz» 1 024